text:
Tekelela Ripfumelo Ra Muxe
“Hi ripfumelo Muxe, loko a kurile, u ale ku vuriwa n’wana wa N’wa-Faro.”—HEV. 11:24.
1, 2. (a) Hi xihi xiboho lexi Muxe a xi endleke loko a ri ni malembe ya 40? (Vona xifaniso lexi nga eku sunguleni ka xihloko lexi.) (b) Ha yini Muxe a hlawule ku xaniseka ni vanhu va Xikwembu?
MUXE a a byi tiva vumundzuku lebyi a a ta va na byona aEgipta. U vone tiyindlu letikulu to saseka ta vanhu lava fuweke. A a wundliwa hi ndyangu wa hosi. “U leteriwe hi vutlhari hinkwabyo bya Vaegipta,” leswi kumbexana a swi katsa ntivo-vuxongi, ntivo-tinyeleti, tinhlayo ni tisayense tin’wana. (Mint. 7:22) A swi ta n’wi olovela ku va ni mali, vulawuri ni lunghelo rin’wana leri Muegipta la tolovelekeke a a nga ta pfuka a ve na rona.
2 Kambe, loko Muxe a ri ni malembe ya 40 u endle xiboho lexi faneleke xi hlamarise ndyangu wa le vuhosini wa le Egipta lowu a wu n’wi wundla. A nga hlawulanga vutomi lebyinene bya Muegipta la tolovelekeke kambe u hlawule vutomi bya mahlonga. Ha yini? Muxe a a ri ni ripfumelo. (Hlaya Vaheveru 11:24-26.) Hi ripfumelo, Muxe a a nga voni swilo swa le misaveni ya nkarhi wa yena ntsena. Leswi a a ri munhu wa moya, Muxe a a ri ni ripfumelo eka “Loyi a nga vonakiki,” ku nga Yehovha, ni le ku hetisekeni ka switshembiso swa Xikwembu.—Hev. 11:27.
3. Hi swihi swivutiso swinharhu leswi nga ta hlamuriwa exihlokweni lexi?
3 Na hina a hi fanelanga hi vona ntsena leswi mahlo ya hina ya nyama ma kotaka ku vona swona. Hi fanele hi va “muxaka lowu nga ni ripfumelo.” (Hev. 10:38, 39) Leswaku hi kota ku tiyisa ripfumelo ra hina, a hi kambisiseni leswi tsariweke malunghana na Muxe eka Vaheveru 11:24-26. Loko hi ri karhi hi endla tano, lava tinhlamulo ta swivutiso leswi: Ripfumelo ri n’wi pfune njhani Muxe ku fularhela ku navela ka nyama? Ripfumelo ri n’wi pfune njhani ku tlangela lunghelo rakwe ro tirhela Yehovha loko a rhukaniwa? Naswona ha yini Muxe a “[langute] swinene-nene eku nyikiweni ka hakelo”?
U FULARHELE KU NAVELA KA NYAMA
4. I yini leswi Muxe a swi xiyeke malunghana ni “ku tiphina hi xidyoho”?
4 Hi mahlo ya ripfumelo, Muxe u swi xiyile leswaku “ku tiphina hi xidyoho” a swi ri swa xinkarhana. Van’wana a va ta va va tibyele leswaku hambileswi vanhu va le Egipta a va gandzela swikwembu swa hava va tlhela va rhandza vungoma, tiko rolero a ri ri mfumo wa misava kasi vanhu va Yehovha a va ri mahlonga va xanisiwa! Kambe Muxe a a swi tiva leswaku Xikwembu xi nga xi cinca xiyimo xolexo. Hambileswi swilo a swi tikomba swi va fambela kahle vanhu lava a va tiyimisele ku enerisa ku navela ka vona, Muxe a a ri ni ripfumelo ra leswaku lavo homboloka va ta lovisiwa. Hikwalaho, a nga yengiwanga hi “ku tiphina hi xidyoho swa nkarhinyana.”
5. I yini leswi nga ta hi pfuna ku lwisana ni “ku tiphina hi xidyoho swa nkarhinyana”?
5 U nga lwisana njhani ni “ku tiphina hi xidyoho swa nkarhinyana”? U nga rivali leswaku ntsako lowu munhu a wu kumaka hi ku dyoha i wa xinkarhana. Swi vone hi mahlo ya ripfumelo leswaku “misava ya hundza ni ku navela ka yona.” (1 Yoh. 2:15-17) Anakanyisisa hi vumundzuku bya vadyohi lava nga hundzukiki. Va le “[ndhawini] leyi rhetaka . . . va hetiwe hi ku chava ka xitshuketa!” (Ps. 73:18, 19) Loko u ringiwa leswaku u dyoha, tivutise, ‘Xana ndzi lava vumundzuku bya njhani?’
6. (a) Ha yini Muxe a arile “ku vuriwa n’wana wa N’wa-Faro”? (b) Ha yini u anakanya leswaku Muxe u endle xiboho lexinene?
6 Ripfumelo ra Muxe ri tlhele ri n’wi kongomisa loko a hlawula ntirho. “Hi ripfumelo Muxe, loko a kurile, u ale ku vuriwa n’wana wa N’wa-Faro.” (Hev. 11:24) Muxe a nga tibyelanga leswaku a nga tirhela Xikwembu a ri karhi a tirha endlwini ya vuhosi kutani a tirhisa mali ni lunghelo leri a a ri na rona leswaku a pfuna vamakwavo vakwe va Vaisrayele. Ku ri na sweswo, Muxe a a tiyimiserile ku rhandza Yehovha hi mbilu yakwe hinkwayo, moya-xiviri wakwe hinkwawo ni hi matimba yakwe hinkwawo. (Det. 6:5) Xiboho lexi Muxe a xi endleke xi n’wi pfune swinene. Swi nga si ya kwihi, rifuwo ro tala ra le Egipta leri a ri sukeleke ri phangiwile hi Vaisrayele! (Eks. 12:35, 36) Faro u tsongahatiwile kutani a dlayiwa. (Ps. 136:15) Muxe u kutsuriwile naswona u tirhisiwe hi Xikwembu leswaku a rhangela tiko hinkwaro ra Israyele ri ya endhawini leyi hlayisekeke. Vutomi byakwe a byi ri ni xikongomelo.
7. (a) Hi ku ya hi Matewu 6:19-21, ha yini hi fanele hi kunguhatela vumundzuku lebyi nga heriki? (b) Hlamusela ntokoto lowu kombisaka ku hambana exikarhi ka ku kunguhatela vumundzuku bya nkarhinyana ni lebyi nga heriki.
7 Loko u ri nandza wa Yehovha la ha riki muntshwa, ripfumelo ri nga ku pfuna njhani ku hlawula ntirho? U ta va u tlharihile loko u kunguhatela vumundzuku. Kambe xana ku tshemba switshembiso swa Xikwembu swi ta ku susumetela ku kunguhatela vumundzuku bya nkarhinyana kumbe lebyi nga heriki? (Hlaya Matewu 6:19-21.) Mucini wa ncino wa ballet la vuriwaka Sophie a a langutane ni xivutiso xolexo. Tikhampani ta ncino wa ballet etikweni hinkwaro ra United States ti n’wi tshembise ku n’wi hakelela ku yisa tidyondzo takwe emahlweni ni ku n’wi nyika swikhundlha leswi vo tala a va swi navela eka khampani ya tona. U ri: “A swi tsakisa ku naveriwa hi vanhu van’wana. Entiyisweni a ndzi titwa ndzi antswa ku tlula vacini lavan’wana. Kambe a ndzi nga tsakanga.” Hiloko Sophie a hlalela vhidiyo leyi nge Young People Ask—What Will I Do With My Life? U ri: “Ndzi swi xiyile leswaku misava yi endle leswaku swilo swi ndzi fambela kahle naswona vaseketeri va mina a va ndzi navela kambe a ndzi nga ha gandzeli Yehovha hi mbilu ya mina hinkwayo. Ndzi khongele eka yena hi mbilu ya mina hinkwayo. Endzhaku ka sweswo ndzi tshike ntirho wa mina wa ku cina.” Xana u titwa njhani hi xiboho xakwe? U ri: “A ndzi byi naveli vutomi bya mina bya khale. Namuntlha ndzi tsake hi ku helela. Ndza phayona ni nuna wa mina. A hi dumanga naswona a hi na swilo swo tala leswi vonakaka. Kambe hi ni vuxaka lebyinene na Yehovha, hi ni swichudeni swa Bibele naswona hi endla leswi engetelekeke entirhweni wa Yena. A ndzi tisoli.”
8. Hi yihi ndzayo ya le Bibeleni leyi nga pfunaka muntshwa ku endla xiboho malunghana ni leswi a nga ta swi endla hi vutomi byakwe?
8 Yehovha wa swi tiva leswi nga ta ku vuyerisa. Muxe u te: “Xana i yini leswi Yehovha Xikwembu xa wena a swi lavaka eka wena loko ku nga ri ku chava Yehovha Xikwembu xa wena, leswaku u famba etindleleni takwe hinkwato ni ku n’wi rhandza ni ku tirhela Yehovha Xikwembu xa wena hi mbilu ya wena hinkwayo ni hi moya-xiviri wa wena hinkwawo; ku hlayisa swileriso swa Yehovha ni milawu yakwe leyi ndzi ku lerisaka yona namuntlha, leswaku swi ku fambela kahle?” (Det. 10:12, 13) Loko wa ha ri muntshwa, hlawula ntirho lowu nga ta endla leswaku u kota ku rhandza Yehovha naswona u n’wi tirhela “hi mbilu ya wena hinkwayo ni hi moya-xiviri wa wena hinkwawo.” U nga tiyiseka leswaku loko u endla tano swilo swi ta “ku fambela kahle.”
A A MA TLANGELA MALUNGHELO LAWA YEHOVHA A N’WI NYIKEKE WONA
9. Hlamusela leswaku ha yini swi nga ha vaka swi n’wi tikerile Muxe ku endla xiavelo xakwe.
9 Muxe “u langute ndzhukano wa Kreste wu ri rifuwo lerikulu ku tlula xuma xa le Egipta.” (Hev. 11:26) Muxe u lerisiwe ku va “Kreste,” kumbe Mutotiwa hileswi a hlawuriweke hi Yehovha leswaku a rhangela Vaisrayele va huma aEgipta. Muxe a a swi tiva leswaku a swi ta tika ku endla xiavelo lexi ni leswaku a a ta ‘rhukaniwa.’ Muisrayele un’wana u tshame a n’wi sandza a ku: “I mani la ku vekeke hosana ni muavanyisi wa hina?” (Eks. 2:13, 14) Endzhakunyana, Muxe u vutise Yehovha a ku: “Xana Faro u ta ndzi yingisisa ku yini?” (Eks. 6:12) Leswaku a lunghekela ku rhukaniwa, Muxe u khongele eka Yehovha a n’wi byela ku chava ni ku vilela ka yena. Yehovha u n’wi pfune njhani Muxe ku endla xiavelo lexi xo tika?
10. Yehovha u n’wi pfune njhani Muxe ku lunghekela xiavelo xakwe?
10 Xo sungula, Yehovha u tiyisekise Muxe a ku: “Ndzi ta va na wena.” (Eks. 3:12) Xa vumbirhi, Yehovha u n’wi nyike ntshembo ni xivindzi hi ku n’wi hlamusela swin’wana leswi vito Rakwe ri vulaka swona: “Ndzi ta tikombisa ndzi ri lexi ndzi nga ta tikombisa ndzi ri xona.” * (Eks. 3:14) Xa vunharhu, u nyike Muxe matimba yo endla masingita lama kombiseke leswaku Muxe a a rhumiwe hi Xikwembu hakunene. (Eks. 4:2-5) Xa vumune, Yehovha u hlawule Aroni leswaku a va muvulavuleri wa Muxe ni leswaku a n’wi pfuna ku endla xiavelo xakwe. (Eks. 4:14-16) Loko Muxe a ri kusuhi ni ku fa, a a khorwiseka leswaku Xikwembu xi pfuna malandza ya xona leswaku ma kota ku endla xiavelo xihi na xihi lexi xi ma nyikaka xona, lerova u byele Yoxuwa mutlhandlami wakwe hi ku tiyiseka a ku: “Yehovha hi yena la fambaka emahlweni ka wena. Yena u ta hambeta a va na wena. A nge ku tshiki kumbe a ku siya hilaha ku heleleke. U nga tshuki u chava kumbe u chavisiwa.”—Det. 31:8.
11. Ha yini Muxe a a xi teka xi ri xa nkoka xiavelo xakwe?
11 Hi ku seketeriwa hi Yehovha, Muxe a a xi teka xi ri xa nkoka xiavelo xakwe xo tika, a a xi teka xi ri “[xikulu] ku tlula xuma xa le Egipta.” A swi ta pfuna yini ku tirhela Faro ematshan’weni ya ku tirhela Xikwembu xa Matimba Hinkwawo? A swi ri ni nkoka wihi ku va hosana ya le Egipta loko swi pimanisiwa ni ku va “Kreste” kumbe mutotiwa wa Yehovha? Muxe u hakeriwile hikwalaho ko va ni langutelo lerinene. U ve ni vuxaka lebyikulu na Yehovha, loyi a endleke leswaku a kota ku kombisa ‘ku xiximeka lokukulu ngopfu’ loko a rhangela Vaisrayele leswaku va ya nghena eTikweni leri Tshembisiweke.—Det. 34:10-12.
12. I malunghelo wahi lawa Yehovha a hi nyikeke wona lawa hi faneleke hi ma tlangela?
12 Hilaha ku fanaka hi nyikiwe xiavelo xo karhi. Hi ku tirhisa N’wana wakwe, Yehovha u hi avele ku endla vutirheli, hilaha a endleke hakona eka muapostola Pawulo ni le ka van’wana. (Hlaya 1 Timotiya 1:12-14.) Hinkwerhu ka hina hi ni lunghelo ra ku chumayela mahungu lamanene. (Mat. 24:14; 28:19, 20) Van’wana i vatirheli va nkarhi hinkwawo. Vamakwerhu va xinuna lava wupfeke lava khuvuriweke va tirhela van’wana evandlheni va ri malandza ya vutirheli van’wana va ri vakulu. Hambiswiritano, ndyangu wa wena ni van’wana lava nga riki vapfumeri va nga ha vutisa leswaku malunghelo wolawo u nga na wona i ya nkoka ku fikela kwihi kumbe va kala va ku rhukana hikwalaho ka ku tinyikela ka wena. (Mat. 10:34-37) Loko va kala va swi kota ku ku heta matimba, u nga ha sungula ku tivutisa loko leswi u titsonaka swona leswaku u tirhela Yehovha swi ri swa nkoka kumbe loko u nga swi kota hakunene ku endla xiavelo xa wena. Loko wo humeleriwa hi sweswo, ripfumelo ri nga ku pfuna njhani leswaku u tiyisela?
13. Yehovha u hi pfuna njhani leswaku hi endla swiavelo swa hina?
13 Kombela Yehovha leswaku a ku seketela u ri ni ripfumelo ra leswaku u ta ku pfuna. N’wi byele leswi ku chavisaka ni leswi ku vilerisaka. Phela, i Yehovha la ku nyikeke xiavelo xexo, kutani u ta ku pfuna leswaku u kota ku xi endla. Njhani? Hi ndlela leyi a pfuneke Muxe ha yona. Xo sungula, Yehovha wa ku tiyisekisa: “Ndzi ta ku nyika matimba. Kunene ndzi ta ku pfuna. Kunene ndzi ta ku khoma swi tiya hi voko ra mina ra xinene ra ku lulama.” (Esa. 41:10) Xa vumbirhi, wa ku tsundzuxa leswaku switshembiso swakwe swa tshembeka: “Ndzi swi vurile; ndzi ta tlhela ndzi swi tisa. Ndzi swi vumbile, ndzi ta tlhela ndzi swi endla.” (Esa. 46:11) Xa vunharhu, Yehovha u ku nyika “matimba lama tlulaka lama tolovelekeke” leswaku u kota ku endla vutirheli bya wena. (2 Kor. 4:7) Xa vumune, leswaku a ku pfuna u tiyisela exiavelweni xa wena, Tata wa hina la khathalelaka u ku nyike vamakwerhu emisaveni hinkwayo lava nga vagandzeri va ntiyiso lava ‘hambetaka va chavelelana ni ku akana.’ (1 Tes. 5:11) Loko Yehovha a ri karhi a ku pfuna leswaku u endla xiavelo xa wena, ripfumelo ra wena eka yena ri ta kula naswona u ta teka malunghelo lawa u nga na wona entirhweni wa yena ma ri ya nkoka ku tlula nchumu wihi na wihi lowu misava leyi yi nga ku nyikaka wona.
“A A LANGUTA SWINENE-NENE EKU NYIKIWENI KA HAKELO”
14. Ha yini Muxe a a tiyiseka leswaku u ta hakeriwa?
14 Muxe “a a languta swinene-nene eku nyikiweni ka hakelo.” (Hev. 11:26) Muxe u pfumelele vutivi byitsongo lebyi a a ri na byona leswaku byi n’wi kongomisa ku endla swiboho hambileswi a ku ri ni swilo swo tala malunghana ni vumundzuku leswi a a nga swi tivi. Ku fana ni kokwa wakwe Abrahama, Muxe a a tiyiseka leswaku Yehovha a nga va pfuxa vafi. (Luka 20:37, 38; Hev. 11:17-19) Ku tshemba ka Muxe switshembiso swa Xikwembu swi n’wi pfunile leswaku a nga ehleketi leswaku malembe ya 40 lawa a ma heteke a ri mubaleki ni malembe ya 40 lawa a ma heteke emananga a a lo tlanga hi vutomi byakwe. Hambileswi a a nga swi tivi leswaku Xikwembu a xi ta swi hetisisa njhani switshembiso swa xona hinkwaswo, mahlo yakwe ya ripfumelo a ma vona hakelo leyi nga vonakiki.
15, 16. (a) Ha yini hi fanele hi languta swinene-nene eka hakelo ya hina? (b) I mikateko yihi leyi nga ta kumeka ehansi ka Mfumo wa Xikwembu leyi u yi languteleke hi mahlo-ngati?
15 Xana u languta “swinene-nene eku nyikiweni ka hakelo” ya wena? Ku fana na Muxe, na hina a hi swi tivi kahle leswaku switshembiso swa Xikwembu swi ta hetiseka njhani. Hi xikombiso, a hi “swi tivi leswaku nkarhi lowu vekiweke [wa nhlomulo lowukulu] wu [ta] fika rini.” (Mar. 13:32, 33) Kambe, hi tiva swo tala malunghana ni Paradeyisi ya le nkarhini lowu taka ku tlula leswi a swi tiviwa hi Muxe. Hambileswi hi nga riki na vuxokoxoko hinkwabyo, hi ni switshembiso leswi eneleke malunghana ni ndlela leyi vutomi byi nga ta va byi ri ha yona ehansi ka Mfumo wa Xikwembu lowu hi nga langutaka “swinene-nene” eka wona. Loko hi yi vona kahle hi mahlo ya mianakanyo misava yoleyo leyintshwa hi ta susumeteleka ku lava Mfumo wolowo ku sungula. Njhani? Anakanya hi mhaka leyi: Xana a wu ta yi xava yindlu leyi u nga tiviki swo tala malunghana na yona? A wu nga ta yi xava. Hilaha ku fanaka, a hi nga ta tirhisa vutomi bya hina leswaku hi va ni ntshembo lowu nga riki wa xiviri. Hi ripfumelo, hi fanele hi vona xifaniso lexi vonakaka kahle xa ndlela leyi hi nga ta va hi hanya ha yona ehansi ka Mfumo wolowo.
16 Leswaku u wu vona kahle Mfumo wa Xikwembu hi mianakanyo ya wena, languta “swinene-nene” eka vutomi bya wena loko u ta va se u hanya eParadeyisini. Tivone hi mahlo ya mianakanyo. Hi xikombiso, loko u dyondza hi vutomi bya vanhu va le Bibeleni lava hanyeke emahlweni ka Vukreste, anakanya hi leswi u nga ha va vutisaka swona loko va pfuxiwa eku feni. Anakanya hi leswi va nga ha ku vutisaka swona malunghana ni vutomi bya wena emasikwini yo hetelela. Anakanya hi ndlela leyi u nga ta tsaka ha yona loko u hlangana ni maxaka ya wena ya khale swinene ni loko u ma dyondzisa hi swilo hinkwaswo leswi Xikwembu xi va endleleke swona. Anakanya hi ndlela leyi u nga ta tsaka ha yona loko u ri karhi u dyondza hi swiharhi swo tala loko u ri karhi u swi hlalela emisaveni yo rhula. Anakanyisisa hi ndlela leyi vuxaka bya wena na Yehovha byi nga ta kula ha yona loko u ri karhi u va la hetisekeke hakatsongo-tsongo.
17. Xana ku yi vona kahle hi mahlo ya mianakanyo hakelo ya hina ya le nkarhini lowu taka swi hi pfuna njhani namuntlha?
17 Loko hi yi vona kahle hi mahlo ya mianakanyo hakelo ya hina ya le nkarhini lowu taka hi kota ku tiyisela, ku tsaka ni ku endla swiboho hi ri karhi hi swi tiva leswaku hi ta hanya hilaha ku nga heriki. Pawulo u tsalele Vakreste lava totiweke a ku: “Loko hi ri ni ntshembo eka lexi hi nga xi voniki, hi hambeta hi xi rindzela hi ku tiyisela.” (Rhom. 8:25) Marito lawa ma tirha eka Vakreste hinkwavo lava nga ni ntshembo wo hanya hilaha ku nga heriki. Hambileswi hi nga si yi kumaka hakelo ya hina, ripfumelo ra hina ri tiyile swinene lerova hi lehisa mbilu hi rindzela ‘ku nyikiwa hakelo.’ Ku fana na Muxe, a hi anakanyi leswaku hi tlange hi malembe lawa hi ma heteke hi ri karhi hi tirhela Yehovha. Ku ri na sweswo, ha khorwiseka leswaku “swilo leswi voniwaka i swa nkarhinyana, kambe swilo leswi nga voniwiki i swa hilaha ku nga heriki.”—Hlaya 2 Vakorinto 4:16-18.
18, 19. (a) Ha yini hi fanele hi lwa hi matimba leswaku hi tshama hi ri ni ripfumelo leri tiyeke? (b) Hi ta kambisisa yini exihlokweni lexi landzelaka?
18 Ripfumelo ri endla leswaku hi kota ku twisisa “vumbhoni lebyi tiyeke bya leswi nga swa xiviri hambiloko swi nga voniwi.” (Hev. 11:1) Munhu wa nyama a nga yi voni ndlela leyi swi nga swa risima ha yona ku tirhela Yehovha. Eka munhu wo tano, rifuwo ra moya “i vuphukuphuku.” (1 Kor. 2:14) Hambiswiritano, hi ni ntshembo wo tiphina hi ku hanya hilaha ku nga heriki ni ku vona ku pfuxiwa ka vafi, ku nga swilo leswi vanhu emisaveni leyi va nga swi anakanyiki. Ku fana ni vativi va filosofi va le nkarhini wa Pawulo lava a va n’wi vitana “jakatsa” leri nga tiviki nchumu, vanhu vo tala namuntlha va anakanya leswaku ntshembo lowu hi wu chumayelaka a wu twali.—Mint. 17:18.
19 Leswi hi hanyaka ni vanhu lava nga riki na ripfumelo, hi fanele hi lwa hi matimba leswaku hi tshama hi ri ni ripfumelo leri tiyeke. Kombela Yehovha leswaku “ripfumelo ra wena ri nga heli.” (Luka 22:32) Tshama u ri karhi u anakanya hi vuyelo bya xidyoho, lunghelo ra ku tirhela Yehovha ni ntshembo wa vutomi lebyi nga heriki. Kambe ripfumelo ra Muxe ri n’wi pfune ku nga voni swilo swoleswo ntsena. Exihlokweni lexi landzelaka, hi ta kambisisa ndlela leyi ripfumelo ri n’wi pfuneke ha yona ku vona “Loyi a nga vonakiki.”—Hev. 11:27.
^ ndzim. 10 Malunghana ni marito ya Xikwembu lama kumekaka eka Eksoda 3:14, xidyondzi xin’wana xa Bibele xi tsale xi ku: “A xi kona lexi nga xi sivelaka ku endla ku rhandza ka xona . . . Vito leri [Yehovha] a ri fanele ri va khokholo ra Vaisrayele, ri va nyika ntshembo ni nchavelelo lowu a va wu lava.”


c: text/html

text:
Hi Xitsonga, a wu ngheni emutini wa munhu handle ko pfumeleriwa. Hi minkarhi yo tala, ku nghena emutini, ku huweleriwa hi rito “Ndzawini” – xana rito leri, ra Ndzawini, ri pfa kwi? Ri vula yini? Ri tirhisiwa loko swi te yini?
Rimintsu ra rito Ndzawini, i rito “Ndzawu”;
Hi Xitsonga, rito leri, ri tirha ku vula nghala ya xisati leyi nga na xiyimo xa le henhla exikarhi ka tinghala kulobye ta xisati. Rito “Nkati”, ri vula nghala yin’wani na yin’wani ya xisati (ku katsa na swiharhi swa ntlawa wa swimanga hinkwaswo). Hi la ku pfelaka kona rito “Nkata”. Rito Nkata, hi Xitsonga, ri vula ntsena munhu wa xisati.
Hi Xitsonga, waxisati hi yena n’winyi wa xivandla xa muti, kasi wanuna hi yena nhloko ya muti, tani hi ku, vito ra muti i ra wanuna. Xitsonga xi thya wansati wa muti ku i Ndawu, hi ndlela yo fungha matimba ya wansati eka mhaka ya vutihlamuleri bya yena eka ku kurisa vana no hlayisa ririmi, ndhavuku na ndzhaka.
Xisweswo, loko munhu a ha lava ku nghena emutini, xo sungula, ku komberiwa mpfumelelo eka Ndzawu ya la kaya. Ku huwelela rito “Ndzawini”, i ndlela yo tiyisisa ku n’winyi wa muti, wa xiximiwa. Nakambe, i ndlela yo komba ku, munhu a nga ti hi nyimpi, loko a huwelela Ndzawini, i ndlela yo kombela ku Ndzawu yi wisa vukarhi bya yona.
Rito Ndzawini ri tirha loko munhu a ha nghena ephangweni/ekhorhweni. Rito leri, ri fanele ku tirha, hambi ku voneka vanhu emutini, na hambi loko ku nga voneki munhu emutini, loyi a nghenaka emutini, swa boha a ri huwelela.
Ndzawini, i rito ro kombela ku va muti va boha timbyana. Rito Ndzawini a ri tirhisiwi loko munhu a nga lavi ku nghena emutini. Loko munhu a xeweta a ri eku hundzeni hi ndlela, u tirhisa “Avuxeni” kumbe “Ha xeweta ka va ka swimani-mani”
Rito Ndzawini, a ri tirhisiwi loko munhu se a amukeriwile. Loko munhu a amukeriwa, swi vula ku Ndzawu se yi pfumerile.
Avuxeni!

robotstxt: allowed

filter: keep


text:
Xana swi vula yini ku amukela Yesu tanihi Muponisi wa mina?
Xivutiso: Xana swi vula yini ku amukela Yesu tanihi Muponisi wa mina?
Nhlamulo: Xana se u n’wi amukerile Yesu Kreste tanihi Muponisi wa wena? Leswaku u twisisa xivutiso lexi kahle, rhanga u twisisa marito lawa “Yesu Kreste,” “mina,” na “Muponisi.”
Yesu Kreste i mani? Vanhu lavanyingi va teka Yesu Kreste a ri munhu lonene, mudyondzisi lonkulu, kumbe muprofeta wa Xikwembu. Tinhlamuselo leti ti vula yena Yesu, kambe a ti n’wi hlamuseli hi ku helela leswaku i mani. Bibele yi hi byela leswaku Yesu i xiviri xa Xikwembu, i Xikwembu hi xivumbeko xa munhu (vona Yohane 1:1, 14). Xikwembu xi te emisaveni ku hi dyondzisa, xi hi hanyisa, xi hi laya, xi hi rivalela—ni ku hi fela! Yesu Kreste i Xikwembu, Muvumbi, Hosi ya hinkwakonkwako. Xana yena Yesu loyi se u n’wi amukerile?
Muponisi i yini, naswona hayini hi lava Muponisi? Bibele yi hi byela leswaku hinkwerhu hi dyohile; hinkwerhu hi yi endlile mintirho leyo biha (Varhoma 3:10-18). Hikwalaho ka leswi hi dyoheke, hi faneriwa hi vukarhi bya Xikwembu ni ku avanyisiwa hi xona. Xigwevo lexi lulameleke nandzu wa ku dyohela Xikwembu xo hetiseka, lexi hanyaka hi laha ku nga heriki, i xigwevo lexi nga heriki (Varhoma 6:23; Nhlavutelo 20:11-15). Hi swona swi endlaka hi lava Muponisi!
Yesu u te emisaveni ivi a hi fela. Rifu ra Yesu a ri ri hakelo leyi lulameleke swidyoho swa hina. (2 Vakorinto 5:21). Yesu u fele ku hakela xigwevo xa swidyoho swa hina (Varhoma 5:8). Yesu u hi ferile leswaku hi nga fi. Ku pfuxiwa ka Yesu ku tiyisekise leswaku rifu ra yena a ri ringene ku hakela xigwevo xa swidyoho swa hina. Xisweswo, Yesu hi yena ntsena a nga Muponisi (Yohane 14:6; Mintirho 4:12)! Xana wa n’wi tshemba Yesu ku va Muponisi wa wena?
Xana Yesu i Muponisi wa “wena?” Vo tala va teka Vukreste ku ri ku ya ekerekeni, ku endla magandzelo, ni ku nga endli swidyoho swo karhi. A hi byona Vukreste byolebyo. Vukreste bya ntiyiso i ku va ni vuxaka na Yesu Kreste. Ku amukela Yesu tanihi Muponisi wa wena swi vula ku veka ripfumelo ni ntshembo wa wena eka Yena. A nga kona loyi a ponisiwaka hi ripfumelo ra van’wana. A nga kona loyi a rivaleriwaka hi ku endla mintirho yo karhi. Ndlela yin’we ntsena ya ku ponisiwa i ku va wena hi wexe u amukela Yesu tanihi Muponisi wa wena, u tshembela eka rifu rakwe leswaku i hakelo ya swidyoho swa wena ni ku tshemba ku pfuxiwa ka Yena leswaku i xitiyisekiso xa wena xa vutomi lebyi nga heriki (Yohanw 3:16). Xana Muponisi wa wena hi yena Yesu ke?
Loko u lava ku amukela Yesu Kreste tanihi Muponisi wa wena, byela Xikwembu marito lawa. Tsundzuka leswaku ku vula xikhongelo lexi kumbe xikhongelo xihi ni xihi xin’wana a swi nge ku ponisi. I ku pfumela ka Kreste ni le ka rifu rakwe exihambanweni leswi nga ku ponisaka exidyohweni. Xikhongelo lexi xo va ndlela yo komba Xikwembu ripfumelo ra wena ni ku xi khensa hi ku ku ponisa. "Xikwembu, ndza swi tiva leswaku ndzi ku dyoherile naswona ndzi faneriwa hi xigwevo. Kambe ndza kholwa leswaku Yesu Kreste u suse xigwevo lexi ndzi fanelaka leswaku hi ku pfumela eka Yena ndzi kota ku rivaleriwa. Ndzi amukela ndzivalelo wa Wena naswona ndzi veka ntshembo wa mina eka wena leswaku u ndzi ponisa. Ndzi amukela Yesu tanihi Muponisi wa mina! Ndzi khensa nsovo wa wena lowunene ni ndzivalelo wa wena – ku nga nyiko ya vutomi lebyi nga heriki! Amen!"
Xana se u xi endlile xiboho xo amukela Kreste hikwalaho ka leswi se u swi hlayeke laha? Loko swi ri tano, tshikelela batheni la hansi leyi nge "Se ndzi amukele Kreste namuntlha."
Tlhelela eka tluka nkulu ra Xitsonga
Xana swi vula yini ku amukela Yesu tanihi Muponisi wa mina?


text:
Mkhanyakude
Mkhanyakude wu tala ku kumeka enhoveni ngopfu etikweni ra Natal. Murhi lowu wu tala ku mila ekusuhi na milambu, wu tlhela wu taleriwa hi mitwa swinene. Nsinya lowu wa vangama swinene. Murhi lowu wu tala ku byariwa emakaya, madorobeni, tindhawini ta vuwiselo na kunwana hikuva wu endla ndzhuti wa kahle. Vanhu va kumeka va kuma vuwiselo bya kahle eka murhi lowu.[1]
Matirhisele[Lulamisa | edit source]
Mahanti na timitsu ta murhi lowu swi tshungula vuvabyi byo hambanahambana. Loko vanhu va lava ku kuma nhlanhla, va hlamba hi wona na ku phalaza leswaku va ta hlongola mabadi. Loko munhu a twa ku vava endzeni ka khwiri wa nwa leswaku ku ta hola ku vava endzeni. Mahanti ya murhi lowu ma tirhisiwa ku tshungula mukhuhlwana na mahlo, kasi hi tlhelo murhi lowu wu tirhisiwa tanihi tihunyi to tshivela ndzilo. [1]
Mintshaho[Lulamisa | edit source]
- ↑ 1.0 1.1 MALAMULE, R.J (2015). "Mathyelo ya mavito ya minsinya yo tshungula mavabyi eka Skhukhuza, eMpumalanga: Maendlelo ya Onomasitiki". University of Limpopo.


text:
Mhaka ya swivongo ya karhata; mhaka ni nga yi xiya eka vanhwanyana va Vatsonga hi ku ya hi swivongo, hi leyi:
Xitsunduxo: The following are not facts. U nga hi beli huwa, loko swi ku vava leswi swi nga tsaliwa, tshika ku hlaya u rivala hi swona. U nge fi!
Va N’waSithole: Va rhandza ngopfu KFC.
Va N’waXivambu/Mondlani: Lava a va swi rhandzi swo hluva vavanuna.
Va N’waTivani/Hoxani: Va tiendla onge va special.
Va N’waMaswanganyi: Masavheji mo hetelela.
Va N’waHlungwani/Sono: Va tiendla onge va rhule ngopfu, kasi va xopa-xopa weak point.
Va N’waChauke/Mavasa: Va rhandza ku chaviselana hi vun’anga.
Va N’waMukansi: Va rhandza vu bullfighter, loko u nga tiyangi wa biwa.
Va N’waSambo: Va claimer ku va pakini a va hlweli ku karhala.
Va N’waKhosa: Va sasekini maar va rhandza ku ba vavanuna va vona. Va rhandza fish… u nge va susi.
Va N’waMabunda: Va tiendla ti princess and va sasekini maar ku sweka a va swi koti, and va rhandza nyama too much.
Va N’waMkhari: Ku tele ti tomboy.
Va N’waMathye: Va na ntlhohe wo va fanela, va sweka, maar hala xitlatini va tsandzeka.
Va N’waSiweya: Va vumbekini lava, and va wu khoma muchini.
Va N’waMaxele: Hinkwavo i vo lala maar va na nkanu.
Va N’waMaluleke: Va rhandza ngopfu ku ponisiwa na ku mbala swo saseka.
Va N’waMafumo/Mkhonto: Va rhandza ku va groupie na ku sejusana.
Va N’waNyathi/Mongwe: Va dya ngopfu Peanut Butter na swakudya swo kandzeriwa.. Va tirhisana too much.
Va N’waValoyi/Mathebula: Ku cina swa tsandza maar va na switshamu swa kahle.
Va N’waRikhotso/Rivisi: Va na nkanu too much, va fana na va Va n’waKhosa.
Va N’waMnisi: Leswo gwedla, ni vula muchovho, va swi kota, maar ku sweka swa tsandza.
Va N’waMathonsi: Va tirha lava… Va rhandza ngopfu ku va clean.
Va N’waZitha/Nkwinika: Ku koma na mahlo lamakulu i swa vona…
Va N’waMhlanga: Lava hi vona ti boss ta muchovho, loko u nga tiyangi u nga tsutsuma. Va famba mahlweni hi vukwele.
Va N’waMaxava: Va tsonana too much. Ni ri va tsonana.
Va N’waNgoveni: Va twa hi ku biwa.
Va N’waNkuna: Va sasekini, va rhandza ku yimbelela maar swa tsandza. Hala xitlatini va ringeta xem, but…
Va N’waHobyani: Va rhandza ngopfu status…
Va N’waXirindza: Va hairy vanhu lava, a ntivi ku why… A va rhandzi ku vulavula.
Va N’waMthombeni: Va rhandza vavanuna vo leha. U nge va kumi va rhandzana na munhu wo koma.
Va N’waMakondo: Va na swiritwani swo saseka. Va sweka, va gwedla, maar va na nkanu.
Va N’waMakamu: Va tikurisa, va rhandza ngopfu ku hlayisa nuna na maxaka.
Va N’waMoyani/Chuma: Va rhandza ku chaviselana… Nuna wa kona wa fumiwa.
Va N’waMtileni: Va tiendla onge va antswa, va na minkondzo leyikulu.
Va N’waMakhuvele: Va tiendla onge va miyele ngopfu, va tumbeta vusavheji.
Va N’waVhukeya: Va na swisuti swo olova, na marito lamakulu. Va rhandza nyama.
Va N’waNgomani/Kubayi: Va rhandza ku tekiwa ka tshengwe, va rhule ngopfu.
Va N’waMkhavele: Nkanu, maar va famba emahlweni hi ku sweka swa xinto.
Va N’waNyambi/Mapoxe: Nkanu.Va tiendla Tihosikati, maar va swi kota ku “hlayisa” wanuna.
Va N’waNdhove/Macevele: Va swi kota ku tirha, ni vula mintirho ya xisati.
Va N’waMapengo: Twana xivongo… Loko u nga va tivi u nga hetelela u fana na vona.
Lava n’wani na chava ku vula, va nga ni chelela xiganama.


text:
Sw'ambalo
Sw'ambalo ( kumbe Swi ambalo) inguvu yin'wana na yin'wana leyi oloveke naswona leyi mbariwaka emirini wa munhu. Vanhu hivona ntsena swiharhi leswi ambalaka miri wa swona naswona ixihlawulekisi xa ndhavuko eka nhlangano wa vanhu. Nhlayo na muxaka wa sw'ambalo wu titshege eka muxaka wa miri, ndzhavuko na mbangu. Sw'ambalo swin'wana swi yelana na rimbewu ra munhu.
Sw'ambalo swi pfuna no eneta swi kongomelo swo hambana-hambana, kufana na: kutisirhelela eka maxelo, kutisirhelela eka mintirho leyi nga vangaka khombo kufana na ku tlanga e gwitsini kube ku sweka. Swi sirhelela mu ambali eka tindzhawu leti khonyaka, swimilana leswi vangelaka ku n'wayisa, kulomiwa hi swi tsotswana, mintwa na swin'wana hi ku vanga ndzelakano exikarhi ka nhlonge na mbangu. Sw'ambalo swinga thlela swi kufumeta kumbe kutimula munhu eka maxelo. Hi ku engeta, swi thlela swi sirhelela rihanyo, hi ku sivela switsongwatsongwana na tikhemikhali letinga vangaka khombo emirini. Swiambalo swithlela swi sirhelela eka miseve ya Ultraviolet leyi vavisaka nhlonge. Sw'ambalo ixihlawulekisi xa vumunhu, tani hileswi ku hluvuriwa exikarhi kavanhu swinga ha vangela tingana, kumbe ku famba ulo mbyinya swa yila evanhwini.
Masungulo ya Sw'ambalo[Lulamisa | edit source]
Kuhava ndlela yo olova yo tiyisekisa siku leri sw'ambalo swinga tsumburiwa ha rona, kambe kuhlahluviwa ka tinhwala leti kumiweke eka swirhundzu swakhale ku lavetela kwalomu ka malembe ya 42,000 kuya eka 72,000 wa malembe lama hundzeke.[1][2][3][4][5]
Mintshaho[Lulamisa | edit source]
- ↑ Ralf Kittler, Manfred Kayser & Mark Stoneking (2003), "Molecular evolution of Pediculus humanus and the origin of clothing" (PDF), Current Biology 13 (16): 1414–1417, PMID 12932325, doi:10.1016/S0960-9822(03)00507-4, archived from the original on 2008-09-10
- ↑ Stoneking, Mark. "Erratum: Molecular evolution of Pediculus humanus and the origin of clothing". Retrieved March 24, 2008.Template:Dead link
- ↑ "...Lice Indicates Early Clothing Use ...", Mol Biol Evol (2011) 28 (1): 29-32.
- ↑ Reed, David (2007), Pair of lice lost or parasites regained: The evolutionary history of Anthropoid primate lice, BMC Biology
- ↑ "Naked ape: Humans lost body hair long before finding clothes". 2003-08-20. Retrieved 2012-03-13.


text:
Dulu
Dulu (kumbe Xitlati) i yindlu ya vatsonga laha a va hlayisela kona swakudya swa muti. Dulu a ku ri wona muako lowu a wu khome muti, handle ka dulu muti a wu nga ta swi kota ku hanya. Dulu a ri tirha ku hlayisa mavele lawa a ya dyiwa emutini na swin’wana swakudya a swi hlayisiwa edulwini swo fana na mariwa, makwembe na swin’wana.[1][2]
Maakelo ya dulu[Lulamisa | edit source]
Dulu a ku ri muako wuntsongo lowu a wu ri na xihlawulekiso xa wona. Muaki wa dulu u sungula a ya tsema timhandzi to bumbula na to lala, swiphandzi a tsema timbalelo, byewu a kutla na byanyi. Loko switirhisiwa swi kumekile hi kona a ta tsala dulu ra yena. Vatsonga a va ri na ntolovelo wo tsala xirhendzevutana hi nenge ku kombisa laha muako va lavaka leswaku wu ta hi kona, kutani ku ceriwa makhele yo celela timhandzi. Hixitalo aku ceriwa nhungu wa magoji. Loko ti celeriwile timhandzi, ku tlhela ku laviwa timhandzi to bumbula ta swiphandze to koma eka leto leha. Kutani ku tekiwa tin’wana to bumbula, ti hingakanyiwa ehenhla ka swiphandzi. Kutani ku tekiwa timbalelo na byewu ti betsiwa rimbalelo ra le hansi ku ri karhi ku khomiwa timhandzi to yima na swiphandzi ti bohiwa hi byewu leswaku swi tiya. Loko timhandzi ti hlanganisiwile ti xoxelana leto lala exikarhi ka leto bumbula ku tlhela ku bohiwa rimbalelo ra le xikarhi na ro hetelela ra le henhla, ivi tikomiwa le henhla hi byewu leswaku swi ta tiya swinene.[1]
Loko ntirho wo koma wu herile ku xoxeriwa timhandzi to lala etshakwini ra dulu leswaku ku ndlaleriwa byanyi leswaku mavele na timbewu tin’wana swi nga wi. Madulu ku fana na tindlu ya endleriwa malwangu no fuleriwa hi makenya swi tiya ku sivela leswaku timbewu na swirimiwa swin’wana swi nga tsakami. Endzhaku ko fulela, dulu a ri ta endleriwa rivanti ra swimhandzani swo koma leswi a swi nga ta betsiwa kambe a swi to xoxeriwa kunene exikarhi ka rimbalelo ra le xikarhi na ra le henhla. Madulu a ya hambanile na mituruka hikuva wona loko ya hete ku akiwa a ya tlhela ya phamiwa makhumbi hi misava ya tshuka.[1]
Mintshaho[Lulamisa | edit source]
- ↑ 1.0 1.1 1.2 Malabela NM,Nkanelo wa maakelo, mahlayiselo ni mintirho ya tindlu ta ndzhavuko ta vatsonga, University of Limpopo - 2015
- ↑ Mhinga M.E,Nkucetelo wa vukreste eka mafambisele ya muti wa ndhavuko wa vatsonga, University of Limpopo - 2012


text:
Xinghezi iririmi leri sunguleke ku vulavuriwa e
Ririmi ra Xinghezi ri akiwe endzeni ka malembe ya kutlula 1,400. Xinghezi xosungula, axivulavuriwa eka malembe-xidzana ya vunthlanu. Xinghezi xale xikarhi xisungule eka lembe-xidzana ravu khume-n'we, loko mavuthu ya Vanomanimata hlula tiko ra Nghilandi, leswi swilandzeriweke hi nhlohlotelo wa xifurhwa.[3] Xinghenzi lexilandzeleke xisungule hi lembe-xidzana ra vukhume-nthlanu, loko kuta sunguriwa kutirhisiwa ka michini yo gandlisa tibuku e dorobheni ra Landhani, ku gandlisiwa ka Bhibhele ya Hosi Yakobo, na masungulo ya ku ncinca lokukulu ka ririmi.[4]
Xinghezi xi hangalake na misava kusukela eka lembe-xidzana ra vukhume-nkombo kuya eka lembe-xidzana ramakume-mbirhi. Hikwalaho ka swihlovo swa manguva lawa swa mahungu na kuthlandluka ka Amerikha tanihi mfumo-nkulu wa misava, ririmi raXinghezi ri sungule kutirhisiwa tanihi ririmi-nkulu ra matiko yo tala ya misava naswona rithlela ritirhisiwa eka tidyondzo ta Sayenzi na ta nawu.[5]
Xinghezi iririmi ra vunharhu hivukulu emisaveni, kulandzela ririmi ra Xichayina na Xipanichi.[6] Hirona ririmi leri dyondzisiwaka ngopfu emisaveni naswona iririmi ximfumo ra matiko ya kwalomu ka makume-ntsevu. Kuna vanhu votala lava dyondzeke ririmi leri kutlula vanhu lavarimameke. Xinghezi iririmi leri vulavuriwaka ngopfu ematikweni ya Nghilandi, Amerikha, Khanada, Ostraliya, Ayilendi na Nyuzilendi, naswona rivulavuriwa ngopfu eswihlaleni swa Kharibhiya, tiko-nkulu ra Afrika na ra Axiya.[7] iririmi-ximfumo leri tirhisiwaka hi Nhlangano ya Matiko, Vumbano bya Yuropa na minhlangano yin'wana ya matiko ya misava. Ririmi leri rina swiga-ririmi na marito yo tsandza-vahlayi.[8][9]


text:
NHLOKO-MHAKA YA XIFUNENGETO
Ndza Ha Hanyela Yini?
LOKO wo hlangana na Diana, * u ta n’wi vona leswaku i wansati wo tlhariha a tlhela a va ni xinghana. Kambe minkarhi yo tala u heta masiku, mavhiki hambi ku ri tin’hweti a tshikilelekile lerova a titwa a ri xikangalafula. U ri: “Siku a ri hundzi ndzi nga ehleketanga hi ku fa. Ndza swi vona leswaku a ndzi pfuni nchumu.”
“Vulavisisi byin’wana byi kombise leswaku eka vanhu lava tidlayaka, 200 wa vona va tshame va ringeta ku endla tano naswona vanhu [van’wana] va 400 va tshame va ehleketa hi swona.”—THE GAZETTE, MONTREAL, CANADA.
Diana u vula leswaku a nge pfuki a tidlayile. Kambe minkarhi yin’wana u vona a nga ri na xivangelo xo hanya. U tlhela a ku: “Ndzi navela onge ndzi nga humeleriwa hi mhangu ya movha. Rifu ndzi ri teka tanihi munghana ku nga ri nala.”
Vanhu vo tala va yi twisisa ndlela leyi Diana a titwaka ha yona naswona van’wana va tshame va ringeta ku tidlaya. Vatshila va vula leswaku vanhu lava ringetaka ku tidlaya, entiyisweni va va va nga lavi ku tidlaya kambe va lava ndlela yo herisa swiphiqo leswi va langutaneke na swona. Entiyisweni va vona va nga ri na xikongomelo evuton’wini; kahle-kahle va lava xikongomelo xa ku hambeta va hanya.
Ndza ha hanyela yini? Xiya swivangelo swinharhu swo hambeta u hanya.
^ ndzim. 3 Vito ri cinciwile.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Eksoda 26:1-37
26 “Tabernakela u ta yi endla hi malapi+ ya ntsonga ya khume, ya ntsembyana wa risima ni harani ya wasi leyi lukiweke, ni voya lebyi pendiweke byi va bya xivunguvungu ni nguvu+ ya ribungwana. U ta ma endla ma va ni makerubu,+ ma va ntirho wa mukhavisi.2 Ku leha ka lapi rin’wana ni rin’wana ra ntsonga i swisungunu swa 28 kasi ku anama ka lapi rin’wana ni rin’wana ra ntsonga i swisungunu swa mune. Malapi+ hinkwawo ya ntsonga ma ni mpimo wun’we.3 Malapi ya ntsonga ya ntlhanu ma ta tlhandlamana, rin’wana ri hlanganisiwe ni rin’wana, ni malapi ya ntsonga ya ntlhanu ma ta tlhandlamana rin’wana ri hlanganisiwe ni rin’wana.+4 U fanele u endla swihulelo hi harani ya wasi ematlhelo ya lapi rin’we ra ntsonga emakumu ka ntlhandlamano; u ta endla hilaha ku fanaka ematlhelo ya lapi ra le handle ra ntsonga emahlanganweni+ laman’wana.5 Lapi rin’we ra ntsonga u ta ri endlela swihulelo swa 50, naswona u ta endla swihulelo swa 50 emakumu ka lapi ra ntsonga leri nga emahlanganweni laman’wana, swihulelo swi langutana ni leswin’wana.+6 U ta endla swiove swa 50 hi nsuku kutani u hlanganisa lapi ra ntsonga ni lerin’wana hi swiove, swi fanele swi va tabernakela+ yin’we.7 “U fanele u endla malapi hi voya bya mbuti+ ma va xifunengeto ehenhla ka tabernakela. U ta endla malapi ya ntsonga ya 11.8 Ku leha ka lapi ra ntsonga ha rin’we i swisungunu+ swa 30 kasi ku anama ka lapi ra ntsonga ha rin’we i swisungunu swa mune. Malapi ya ntsonga ya 11 ma ni mpimo wun’we.9 U fanele u hlanganisa malapi ya ntsonga ya ntlhanu ma ri woxe ni malapi ya ntsonga ya tsevu ma ri woxe,+ lapi ra ntsonga ra vutsevu u ta ri petsa kambirhi etlhelo ra le mahlweni ra ntsonga.10 U fanele u endla swihulelo swa 50 emakumu ya lapi rin’we ra ntsonga, leri nga ra le handle eka ntlhandlamano, ni swihulelo swa 50 emakumu ya lapi ra ntsonga emahlanganweni laman’wana.11 U fanele u endla swiove swa 50 hi koporo,+ u hulela swiove eka swihulelo naswona u hlanganisa ntsonga kutani wu va nchumu wun’we.+12 Leswi salaka eka malapi ya ntsonga i xincikinyo. Hafu ya lapi ra ntsonga leri seleke ri ta lenga endzhaku ka tabernakela.13 Kutani leswi salaka eka ku leha ka malapi ya ntsonga swi ta va swincikinyo ematlhelo ya tabernakela, xisungunu eka tlhelo leri ni xisungunu eka tlhelo lerin’wana, leswaku swi yi funengeta etlhelweni leri ni le tlhelweni lerin’wanyana.14 “U fanele u endla xifunengeto xa ntsonga hi madzovo ya makhuna lama pendiweke ma va yo tshwuka, ni xifunengeto xa le henhla hi madzovo ya tintini.15 “U fanele u endla marimba+ ya tabernakela hi ntsandza wa munga, u ma yimisa.16 Ku leha ka rimba rin’wana ni rin’wana ku va swisungunu swa khume, kasi ku anama ka rimba ku va xisungunu ni hafu.17 Rimba rin’wana ni rin’wana ri ni mahlangano mambirhi lama hlanganisiweke swin’we. Hi yona ndlela leyi u nga ta endla marimba hinkwawo ya tabernakela ha yona.18 U fanele u endla marimba ya tabernakela, marimba ya 20 ma va ya tlhelo ra Negebu, ku ya edzongeni.19 “Kutani u ta endla minkotloto+ ya 40 hi silivhere ehansi ka marimba ya 20; minkotloto yimbirhi yi va ehansi ka rimba rin’we ni mahlangano ya rona mambirhi, kasi minkotloto yimbirhi yi va ehansi ka rimba lerin’wana ni mahlangano ya rona mambirhi.20 Etlhelweni lerin’wana ra tabernakela, tlhelo ra n’walungu, u ta endla marimba+ ya 20,21 ni minkotloto ya wona ya 40 hi silivhere, minkotloto yimbirhi yi va ehansi ka rimba+ rin’we kasi minkotloto yimbirhi yi va ehansi ka rimba lerin’wana.22 Ematlhelweni ya le ndzhaku ka tabernakela ku ya evupela-dyambu u ta endla marimba ya tsevu.+23 U ta endla marimba mambirhi ma va tinsika ta le yinhleni ta tabernakela+ ematlhelweni ya yona ya le ndzhaku.24 Matshaku ya wona ma ta fana, naswona hamambirhi ma ta fana ku ya fika ehenhla ka rin’wana ni rin’wana exingwavileni xo sungula. Ma fanele ma va tano hamambirhi ka wona. Ma ta va tinsika timbirhi ta le yinhleni.25 Ku fanele ku va ni marimba ya nhungu ni minkotloto ya wona ya silivhere, minkotloto ya 16, minkotloto yimbirhi yi va ehansi ka rimba rin’we kasi minkotloto yimbirhi yi va ehansi ka rimba lerin’wana.26 “Kutani u fanele u endla swigogo hi ntsandza wa munga,+ ntlhanu swi va swa marimba ya tlhelo rin’we ra tabernakela,27 ni ntlhanu wa swigogo swi va swa marimba ya tlhelo lerin’wana ra tabernakela, ni ntlhanu wa swigogo swi va swa marimba ya tlhelo ra tabernakela ra swiphemu swimbirhi swa le ndzhaku ku ya evupela-dyambu.+28 Xigogo xa le xikarhi exikarhi ka marimba xi hingakanya xi suka emakumu man’wana xi ya emakumu laman’wanyana.29 “Kutani u ta nameka nsuku+ emarimbeni, naswona swingwavila swa wona u ta swi endla hi nsuku swi va swiseketelo swa swigogo; swigogo u ta swi nameka nsuku.30 U fanele u yimisa tabernakela hi ku ya hi pulani ya yona leyi u kombiweke yona entshaveni.+31 “Kutani u fanele u endla nguvu leyi sirhelelaka+ hi harani ya wasi ni voya lebyi pendiweke byi va bya xivunguvungu ni nguvu ya ribungwana ni ntsembyana wo vevuka lowu lukiweke. U ta ri endla ri va ni makerubu,+ wu va ntirho wa mukhavisi.32 U fanele u ri veka ehenhla ka tiphuphu ta mune ta munga leti namekiweke nsuku. Timhingu ta wona ti endliwa hi nsuku. Ti va ehenhla ka minkotloto ya mune ya silivhere.33 U fanele u hayeka nguvu leyi sirhelelaka eka swiove kutani u tisa areka ya vumbhoni+ kwalaho endzeni ka nguvu leyi sirhelelaka; nguvu leyi sirhelelaka yi ta mi hambanisela exikarhi ka Ndhawu yo Kwetsima+ ni Ndhawu yo Kwetsima Ngopfu.+34 Kutani u fanele u veka xifunengeto ehenhla ka areka ya vumbhoni eNdhawini yo Kwetsima Ngopfu.35 “U fanele u veka tafula ehandle ka nguvu leyi sirhelelaka, ni xo tlhoma rivoni+ xi langutana ni tafula etlhelo ra le dzongeni ra tabernakela; tafula u ta ri veka etlhelo ra n’walungu.36 U fanele u endla xiavanyiso+ xi va xa nyangwa ya ntsonga, u xi endla hi harani ya wasi ni voya lebyi pendiweke byi va bya xivunguvungu, ni nguvu ya ribungwana ni ntsembyana wo vevuka lowu lukiweke, wu va ntirho wa muluki.37 U fanele u endla tiphuphu ta ntlhanu hi munga ti va ta xiavanyiso, kutani u ti nameka nsuku. Timhingu ta tona ti endliwa hi nsuku. U fanele u ti vumbela minkotloto ya ntlhanu hi koporo.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Eksoda 9:1-35
9 Hikwalaho Yehovha a byela Muxe a ku: “Yana eka Faro, u n’wi byela u ku,+ ‘Yehovha Xikwembu xa Vaheveru u te: “Tshika vanhu va mina va famba leswaku va ta ndzi tirhela.2 Kambe loko u hambeta u ala ku va tshika va famba, u hambeta u va khomile,+3 waswivo, voko+ ra Yehovha ri ta ehenhla ka swifuwo+ swa wena leswi nga enhoveni. Etihancini, etimbhongolweni, etikameleni, entlhambini wa tihomu ni le ntlhambini wa tinyimpfu ku ta va ni ntungu+ lowukulu.4 Kunene Yehovha u ta endla ku hambana exikarhi ka swifuwo swa Israyele ni swifuwo swa Egipta, a xi kona ni xin’we xa swilo hinkwaswo leswi nga swa vana va Israyele lexi nga ta fa.”’”+5 Ku tlula kwalaho, Yehovha a veka nkarhi, a ku: “Mundzuku Yehovha u ta endla nchumu lowu etikweni.”+6 Hikwalaho Yehovha a endla nchumu lowu hi siku leri landzelaka, kutani mixaka hinkwayo ya swifuwo swa Egipta yi sungula ku fa;+ kambe a xi kona ni xin’we xa swifuwo swa vana va Israyele lexi feke.7 Kutani Faro a rhuma, waswivo, a ku nga fanga ni xin’we xa swifuwo swa Israyele. Hambiswiritano, mbilu ya Faro yi hambeta yi nonon’hwa,+ a nga va tshikanga vanhu va famba.8 Endzhaku ka sweswo Yehovha a byela Muxe na Aroni a ku: “Tekani nsiti evuhiselweni+ wu tata mavoko mambirhi, Muxe u ta wu tsutsuxela ematilweni Faro a swi vona.9 Wu ta va mapa ehenhla ka tiko hinkwaro ra Egipta, kutani wu ta hundzuka marhumba lama endlaka swilondza+ eka vanhu ni swiharhi etikweni hinkwaro ra Egipta.”10 Hikwalaho va teka nsiti wa le vuhiselweni va ya yima emahlweni ka Faro, kutani Muxe a wu tsutsuxela ematilweni, hiloko wu hundzuka marhumba lama endlaka swilondza,+ ma huma vanhu ni swiharhi.11 Vaprista lava endlaka masalamusi a va swi kotanga ku yima emahlweni ka Muxe hikwalaho ka marhumba, hikuva marhumba a ma hume vaprista lava endlaka masalamusi ni Vaegipta+ hinkwavo.12 Kambe Yehovha a sihalarisa mbilu ya Faro, a nga va yingisanga, hilaha Yehovha a vuleke hakona eka Muxe.+13 Hiloko Yehovha a byela Muxe a ku: “Pfuka nimpundzu swinene u ya yima emahlweni ka Faro,+ u ku eka yena, ‘Yehovha Xikwembu xa Vaheveru u te: “Tshika vanhu va mina va famba leswaku va ta ndzi tirhela.+14 Hikuva eka nkarhi lowu ndzi rhumela makhombo ya mina hinkwawo ku lwa ni mbilu ya wena ni le henhla ka malandza ya wena ni vanhu va wena, ku fikela laha u nga ta tiva leswaku a nga kona la fanaka na mina emisaveni+ hinkwayo.15 Hikuva hi nkarhi lowu a ndzi ta va ndzi tshambulute voko leswaku ndzi ta ku ba hi ntungu, wena ni vanhu va wena leswaku mi herisiwa emisaveni.+16 Kambe entiyisweni, ndzi ku hlayise u hanya+ hikwalaho ka xivangelo lexi, hikwalaho ka ku lava ku ku komba matimba ya mina leswaku vito ra mina ri twarisiwa emisaveni+ hinkwayo.17 Xana wa ha titlakusa eka vanhu va mina hi ku ala ku va tshika va famba?+18 Mundzuku hi nkarhi lowu ndzi ta nisa xihangu lexikulu ngopfu, a ku si tshama ku na xo fana na xona aEgipta hi mpfhuka ri va kona ku ta fikela sweswi.+19 Kutani sweswi, rhumela rito leswaku swifuwo swa wena hinkwaswo swi tisiwa laha ku nga ni vutumbelo. Munhu wihi ni wihi ni xiharhi, leswi nga ta kumeka enhoveni swi nga ri endlwini, xihangu+ xi ta swi wela, kutani swi ta fa.”’”20 Un’wana ni un’wana la chavaka rito ra Yehovha exikarhi ka malandza ya Faro a balekisa malandza ya yena ni swifuwo swa yena etindlwini,+21 kambe un’wana ni un’wana la nga vekangiki mbilu yakwe leswaku yi xixima rito ra Yehovha, a tshika malandza yakwe ni swifuwo swakwe enhoveni.+22 Kutani Yehovha a byela Muxe a ku: “Tshambulutela voko+ ematilweni leswaku ku na xihangu+ etikweni hinkwaro ra Egipta, ehenhla ka munhu ni xiharhi ni le ka swimila hinkwaswo swa nhova etikweni ra Egipta.”23 Hiloko Muxe a tshambulutela nhonga yakwe ematilweni; Yehovha a tisa ku dzindza ni xihangu,+ ndzilo a wu rhelela emisaveni kutani Yehovha a nisa xihangu ehenhla ka tiko ra Egipta.24 Hikwalaho ku na xihangu, ndzilo wu ri exikarhi ka xihangu. A xi ri xikulu ngopfu lerova a ku si tshama ku va ni xo fana na xona etikweni hinkwaro ra Egipta hi mpfhuka ri va tiko.+25 Xihangu xi ya emahlweni xi ba tiko hinkwaro ra Egipta. Xihangu xi be hinkwaswo leswi a swi ri enhoveni, ku suka eka munhu ku ya eka xiharhi ni mixaka hinkwayo ya swimila swa nhova; naswona xi tshovelele mixaka hinkwayo ya mirhi ya nhova.+26 Etikweni ra Goxeni laha vana va Israyele a va ri kona, hi kona ntsena laha ku nga vangiki na xihangu.+27 Eku heteleleni Faro a rhumela rito leswaku ku vitaniwa Muxe na Aroni, a ku eka vona: “Sweswi ndzi dyohile.+ Yehovha u lulamile,+ kambe mina ni vanhu va mina hi hoxile.28 Kombelani Yehovha leswaku ku dzindza ni xihangu+ leswi humaka eka Xikwembu, swi va swi ringene. Kutani ndzi tiyimiserile ku mi tshika mi famba, naswona a mi nge he tshami.”29 Hiloko Muxe a ku eka yena: “Hi ku hatlisa loko ndzi huma emutini ndzi ta tshambulutela mavoko eka Yehovha.+ Ku dzindza ku ta yimisiwa ni xihangu a xi nge he yi emahlweni, u ta tiva leswaku misava i ya Yehovha.+30 Loko ku ri wena ni malandza ya wena, ana se ndza swi tiva leswaku ni hi nkarhi wolowo a mi nge kombisi ku chava Yehovha Xikwembu.”+31 Hilaha a swi ri hakona, swimila swa ntsembyana ni maxalana a swi biwile, hikuva maxalana a ma ri ni min’oko kasi swimila swa ntsembyana a swa ha ku baleka swiluva.+32 Kambe koroni leyi tolovelekeke ni koroni yo tshwuka+ a swi biwanga, hikuva hi ku landza nguva a swi hlwerile.33 Kutani Muxe a huma emutini a suka eka Faro a tshambulutela mavoko eka Yehovha, hiloko ku dzindza ku yima ni xihangu xi yima, mpfula a yi nanga emisaveni.+34 Loko Faro a vona leswaku mpfula ni xihangu ni ku dzindza swi yimile, a dyoha nakambe naswona a nonon’hwisa+ mbilu yakwe, yena ni malandza yakwe.35 Mbilu ya Faro yi hambeta yi sihalala, kutani a nga va tshikanga vana va Israyele va famba, hilaha Yehovha a vuleke hakona ha Muxe.+


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Luka 9:1-62
9 Kutani a vitanela lava 12 endhawini yin’we a va nyika matimba ni vulawuri ehenhla ka madimona ni ku hanyisa mavabyi.+2 Kutani a va rhuma ku ya chumayela hi mfumo wa Xikwembu ni ku horisa,3 a ku eka vona: “Mi nga rhwali nchumu xa riendzo, hambi yi ri nhonga kumbe nkwama wa swakudya, hambi xi ri xinkwa kumbe mali ya silivhere; mi nga tameli hambi ti ri tinguvu+ timbirhi ta le ndzeni.4 Kambe kaya rin’wana ni rin’wana leri mi nga ta nghena eka rona, tshamani kona, mi sukela kona.+5 Naswona kun’wana ni kun’wana laha vanhu va nga mi amukeriki, loko mi huma emutini+ wolowo phumunhani ritshuri emilengeni ya n’wina leswaku byi va vumbhoni eka vona.”+6 Kutani va suka va tsemakanya tiko hi ximutana ni ximutana, va vula mahungu lamanene va tlhela va hanyisa hinkwako-nkwako.+7 Kutani Heroda mufumi wa muganga a twa hi ta swilo hinkwaswo leswi endlekaka, naswona a a pfilunganyekile swinene hikwalaho ka leswi van’wana a va vula leswaku Yohane u pfuxiwile eka lava feke,+8 kambe van’wana va vula leswaku Eliya u humelerile, kambe van’wanyana va vula leswaku un’wana wa vaprofeta va khale u pfukile.9 Heroda a ku: “Yohane ndzi n’wi tseme nhloko.+ Kutani, i mani loyi ndzi twaka swilo swo tano malunghana na yena?” Kutani a a lava+ ku n’wi vona.10 Kuteloko vaapostola va vuya va n’wi rungulela swilo leswi va swi endleke.+ Hiloko a va teka va ya endhawini leyi tumbeleke+ emutini lowu vuriwaka Betsayida.11 Kambe kuteloko mintshungu yi swi tivile, yi n’wi landzela. Kutani a yi amukela hi musa, a sungula ku vulavula na yona hi mfumo wa Xikwembu,+ naswona a horisa lava a va lava ku hanyisiwa.+12 Kutani ri sungula ku pela. Enkarhini lowu lava 12 va ta ivi va ku eka yena: “Hangalasa ntshungu, leswaku wu ya eswimitanini ni le mantanghaleni lama nga ematlhelweni ya tiko wu ya lava byetlelo ni ku kuma swakudya, hikuva laha hi le nhoveni.”+13 Kambe a ku eka vona: “N’wina va nyikeni swakudya.”+ Va ku: “A hi na nchumu handle ka swinkwa swa ntlhanu ni tinhlampfi+ timbirhi, handle ka loko ho famba hi ya xava swakudya swa vanhu+ lava hinkwavo.”14 Entiyisweni, a ku ri ni vavanuna va kwalomu ka 5 000.+ Kambe a ku eka vadyondzisiwa vakwe: “Va byeleni va vurhama tanihi le swakudyeni, va tshama hi mintlawa ya kwalomu ka 50 ha wun’we.”+15 Hiloko va va byela, kutani hinkwavo va vurhama.16 Kutani a teka swinkwa swa ntlhanu ni tinhlampfi timbirhi, a languta ehenhla etilweni, a swi katekisa, a swi phemelela kutani a sungula ku nyika vadyondzisiwa leswaku va phamela ntshungu.+17 Xisweswo hinkwavo va dya va xurha, naswona masalela lawa a va ri na wona ma hlengeletiwa, swiphemu swa kona swi tata swirhundzu swa 12.+18 Endzhaku ka sweswo, loko a ri karhi a khongela a ri swakwe, vadyondzisiwa va ta swin’we eka yena, kutani a va vutisa, a ku: “Xana mintshungu yi ri ndzi mani?”+19 Kutani va angula va ku: “Yohane Mukhuvuri; kambe van’wana va ri, Eliya, kasi van’wanyana, va vula leswaku un’wana wa vaprofeta va khale u pfukile.”+20 Kutani a ku eka vona: “Kambe, n’wina mi ri ndzi mani?” Petro a angula a ku:+ “U Kreste+ wa Xikwembu.”21 Kutani hi mavulavulelo ya ku tshinya a va lerisa leswaku va nga swi byeli munhu,+22 kambe a ku: “N’wana wa munhu u fanele ku xanisiwa swinene ni ku bakanyiwa hi vakulukumba ni vaprista lavakulu ni vatsari, a dlayiwa,+ kutani a pfuxiwa+ hi siku ra vunharhu.”23 Kutani a ya emahlweni a va byela hinkwavo: “Loko munhu a lava ku ndzi landzela, a a titshike+ kutani a rhwala mhandzi yakwe ya nxaniso siku ni siku a ndzi landzela nkarhi hinkwawo.+24 Hikuva mani na mani loyi a lavaka ku ponisa moya-xiviri wakwe u ta lahlekeriwa hi wona; kambe mani na mani la lahlekeriwaka hi moya-xiviri wakwe hikwalaho ka mina hi yena loyi a nga ta wu ponisa.+25 Kunene, xana munhu u pfuneka ha yini loko a pindzula misava hinkwayo kambe a lahlekeriwa hi vuyena kumbe a vaviseka?+26 Hikuva mani na mani la khomiwaka hi tingana ha mina ni marito ya mina, N’wana wa munhu u ta khomiwa hi tingana ha yena loko a fika hi ku vangama kakwe ni ka Tatana ni ka tintsumi+ to kwetsima.27 Kambe ndzi mi byela ntiyiso, Ku ni van’wana lava yimeke laha lava nga ta ka va nga nantswi rifu nikatsongo va nga si rhanga va vona mfumo wa Xikwembu.”+28 Kahle-kahle, emasikwini ya kwalomu ka nhungu endzhaku ka marito lawa, a teka Petro na Yohane na Yakobo kutani a khandziya ehenhla ka ntshava ku ya khongela.+29 Kutani loko a ha khongela, ku languteka+ ka xikandza xakwe ku hundzuka naswona tinguvu takwe ti basa+ hi ku hatima.30 Nakambe waswivo, vavanuna vambirhi a va bula na yena, a ku ri Muxe na Eliya.+31 Vona va humelela hi ku vangama kutani va sungula ku vulavula hi ku famba ka yena loku a nga ta ku hetisisa eYerusalema.+32 Petro ni lava a va ri na yena a va tshikeleriwa hi vurhongo; kambe loko va xalamuke hi ku helela va vona ku vangama+ ka yena ni vavanuna vambirhi va yime na yena.33 Loko vona va hambanisiwe na yena, Petro a ku eka Yesu: “Muleteri, i swinene leswaku hi va laha, kutani hi pfumelele hi dzima mintsonga yinharhu, wun’wana wu va wa wena, wun’wana wu va wa Muxe, wun’wana wu va wa Eliya,” a a nga titwi leswaku u ri yini.+34 Kambe loko a ri karhi a vula swilo leswi ku va ni papa kutani ri sungula ku va funengeta. Loko va nghena epapeni, va khomiwa hi ku chava.+35 Kutani rito+ ri huma epapeni, ri ku: “Loyi i N’wananga, loyi a hlawuriweke.+ N’wi yingiseni.”+36 Loko rito ri twakala, Yesu u kumeke a ri swakwe.+ Kambe va miyela va nga vikeli munhu emasikwini wolawo swilo leswi va swi voneke.+37 Hi siku leri tlhandlamaka, loko va fika ehansi ka ntshava, ntshungu lowukulu wu hlangana na yena.+38 Kutani waswivo, munhu a huwelela a ri entshungwini, a ku: “Mudyondzisi, ndzi kombela u languta n’wana wa mina, hikuva hi yena a ri swakwe+ loyi ndzi n’wi tswaleke,+39 naswona, waswivo, moya+ wa n’wi teka, xikan’we-kan’we a huwelela, kutani wu n’wi rhurhumerisa a tlhutlha khuvi, wu suka hi ku nonon’hwa eka yena endzhaku ka ku n’wi vavisa.40 Ndzi kombele vadyondzisiwa va wena leswaku va wu hlongola, kambe va tsandzekile.”+41 Yesu a angula a ku: “N’wina xitukulwana+ xo pfumala ripfumelo ni xo homboloka, xana ndzi fanele ku ya emahlweni na n’wina ni ku mi lehisela mbilu ku fikela rini? Tisa n’wana wa wena laha.”+42 Kambe hambiloko a tshinela, dimona ri n’wi tlatlalata ehansi ivi ri n’wi rhurhumerisa hi matimba. Hambiswiritano, Yesu a tshinya moya lowu nga basangiki kutani a horisa mufana yoloye ivi a n’wi nyika tata+ wakwe.43 Kutani, hinkwavo va sungula ku hlamala hikwalaho ka matimba+ lamakulu ya Xikwembu.Xisweswo loko hinkwavo va ri karhi va hlamarisiwa hi swilo hinkwaswo leswi a a swi endla, a byela vadyondzisiwa vakwe a ku:44 “Rhurhelani marito lawa etindleveni ta n’wina, hikuva N’wana wa munhu u ta nyiketiwa emavokweni ya vanhu.”+45 Kambe va ya emahlweni va nga ri twisisi rito leri. Entiyisweni, a ri tumbeteriwe vona leswaku va nga ri twisisi, naswona a va chava ku n’wi vutisa hi ta rito leri.+46 Kutani va sungula ku vutisana hi voxe leswaku i mani lonkulu eka vona.+47 Yesu, hi ku tiva leswi a va swi anakanya etimbilwini ta vona, a teka n’wana lontsongo, a n’wi yimisa etlhelo ka yena+48 ivi a ku eka vona: “Mani na mani la amukelaka n’wana loyi lontsongo hi ku landza vito ra mina wa ndzi amukela na mina, naswona mani na mani loyi a ndzi amukelaka wa n’wi amukela ni loyi a ndzi rhumeke.+ Hikuva loyi a tikhomaka tanihi lontsongo+ exikarhi ka n’wina hinkwenu hi yena lonkulu.”+49 Yohane a angula a ku: “Muleteri, hi vone munhu un’wana a hlongola madimona+ hi ku tirhisa vito ra wena naswona hi ringete ku n’wi sivela,+ hikuva a nga ku landzeli swin’we na hina.”+50 Kambe Yesu a ku eka yena: “N’wina vavanuna mi nga tshuki mi ringeta ku n’wi sivela, hikuva loyi a nga mi kanetiki i wa n’wina.”+51 Kutani loko masiku ya leswaku a tlhandlukisiwa+ ma hlangana, a hundzuluxa xikandza xakwe leswaku a ya eYerusalema.52 Kutani a rhuma varhumiwa emahlweni ka yena. Hiloko va khoma ndlela va nghena eximutanini xa Vasamariya,+ leswaku va n’wi lunghiselela kona;53 kambe a va n’wi amukelanga, hikuva xikandza xakwe a xi kongome eYerusalema.+54 Loko vadyondzisiwa, Yakobo na Yohane+ va vona leswi va ku: “Hosi, xana u lava hi byela ndzilo+ wu xika hi le tilweni kutani wu va lovisa?”55 Kambe a hundzuluka a va tshinya.56 Hiloko va ya eximutanini xin’wanyana.57 Loko va famba egondzweni, un’wana a ku eka yena: “Ndzi ta ku landzela kun’wana ni kun’wana laha u nga ta ya kona.”+58 Kutani Yesu a ku eka yena: “Timhungubye ti ni mincele ni tinyenyana ta tilo ti ni byetlelo, kambe N’wana wa munhu a nga na ndhawu yo veka nhloko yakwe.”+59 Hiloko a ku eka un’wana: “Vana mulandzeri wa mina.” Munhu yoloye a ku: “Ndzi pfumelele ndzi rhanga hi ku ya lahla tata wa mina.”+60 Kambe a ku eka yena: “Tshika vafi+ va lahla vafi va vona, kambe wena famba u ya twarisa mfumo wa Xikwembu hinkwako-nkwako.”+61 Kutani un’wanyana a ku: “Ndzi ta ku landzela, Hosi; kambe ndzi pfumelele ndzi sungula ndzi ya lela+ vandyangu wa mina.”62 Yesu a ku eka yena: “A ku na munhu la vekaka voko ra yena eka puluho+ kutani a languta swilo swa le ndzhaku+ loyi a fanelekaka kahle emfun’weni wa Xikwembu.”


text:
Abstract:
Ndzavisiso lowu wu wela ehansi ka dyondzo ya swa vuhundzuluxi leyi nga tlhelaka yi
vuriwaka leswaku i xiyenge xa swa ririmi ni ndhavuko. Ndzavisiso lowu wu boxa no
kanela mitlhontlho leyi ku hlanganiwaka na yona eka vuhundzuluxi lebyi khumbaka
Xichangana eZimbabwe. Ndzavisiso lowu wu xopaxopa mitlhontlho leyi eka swiyimo swo
hambanahambana swa xilingwistiki leswi katsaka mipfumawulo ya marito, swivumbeko
swa marito, vulongoloxamarito na tinhlamuselo ta wona. Ndzavisiso lowu wu tlhela wu
xopaxopa mitlhontlho ya vuhundzuluxi leyi khumbaka swa ndhavuko. Eka swa ndhavuko
ku langutiwa swivuriso, swivulavulelo, switekatekisani/mitshayilo, swivongo na
swithopo. Ndzavisiso lowu wu wela eka xivumbeko xa nhlawulo naswona ku tirhisiwa
tindlela to hlengeleta mahungu ta nhlokohliso wa swivutiso ni ntlhatlho wa vundzeni.
Tithiyori leti tirhisiweke i ta xilingwistiki ni ya matirhiselo leti khumbaka timhaka ta
mindhavuko. Nsusumeto wo endla ndzavisiso wa muxaka lowu wu kongomisa eka
Xichangana xa Zimbabwe i ku vona leswaku matsalwa manyingi ya hundzuluxeriwa eka
tindzimi leti hluvukeke khale ta Xixona na Xindhevele, kasi tindzimi to fana na
Xichangana na tin’wana leti a ti vuriwa ta vavulavuri va nhlayo yintsongo ti karhi ti
honisiwa. Ndzavisiso lowu wu kumile leswaku ku na mitlhontlho ya swa ririmi leyi ku
hlanganiwaka na yona eka swiyimo swa fonoloji, mofoloji, vulongoloxamarito na
semantiki loko ku hundzuluxiwa switsariwa exikarhi ka Xichangana na Xinghezi.
Xivangelonkulu xa mhaka leyi i ku hambana ka swivumbeko swa vuvulavuri bya tindzimi,
ngopfungopfu eka mofoloji ni vulongoloxamarito. Ndzavisiso lowu wu kumile nakambe
leswaku mitlhontlho yin’wana yi tisiwa hi timhaka ta matsalelo laha vahundzuluxi va
tirhisaka matsalelo yo hambana ya Xichangana. Hi tlhelo ra swa ndhavuko, ndzavisiso
lowu wu kumile leswaku ku na mitlhontlho loko swi fika eka ku hundzuluxela swivuriso,
swivulavulelo, switekatekisani/mitshayilo, swivongo n swithopo. Eka xiyenge lexi ku
kumekile leswaku ku na marito ya ndhavuko lama nga hundzuluxekiki ku ya eka
Xinghezi. Leswi swi vangiwa hi ku hambana ka mindhavuko exikarhi ka Xichangana na
Xinghezi.


text:
MAHANYELO YA VAKRESTE
Tshama U Ri Ni Vuxaka Lebyinene Na Yehovha Loko Swiyimo Swi Cinca
A hi nge ku balekeli ku cinca, ngopfungopfu emikarhini leyi ya makumu. (1Ko 7:31) Ku nga khathariseki leswaku i ku cinca ka njhani, ku cinca ku nga tsanisa vuxaka bya hina na Yehovha ni ndlela leyi hi n’wi gandzelaka ha yona. I yini leswi nga ta hi pfuna leswaku hi tshama hi ri ni vuxaka lebyinene na Yehovha loko hi langutana ni ku cinca? Hlalelani vhidiyo leyi nge Ku Tshama Hi Khomekile Hi Swa Moya Hambiloko Hi Rhurha kutani mi hlamula swivutiso leswi landzelaka:
Hi xihi xitsundzuxo lexi makwerhu un’wana a xi nyikeke tatana loyi hi n’wi voneke eka vhidiyo?
Tsalwa ra Matewu 7:25 ri wu pfune njhani ndyangu lowu eka xiyimo lexi a wu langutane na xona?
Ndyangu lowu wu hlele ku endla yini loko wu nga si rhurha naswona sweswo swi wu pfune njhani?
I yini lexi pfuneke ndyangu lowu leswaku wu kota ku tolovela vandlha lerintshwa swin’we ni nsimu ya kona?
Ku cinca lokukulu loku ndza ha ku langutanaka na kona:
Ndzi nga yi tirhisa njhani misinya ya milawu leyi ndzi yi kumeke eka vhidiyo eka xiyimo xa mina?


text:
Ngu yahi mahungu a manene aya matako ngu ka Txizimu?
Ngu yahi mahungu a manene aya matako ngu ka Txizimu? Ngu ku txani hi nga ma tumelako? Dibroxura diya di xamula siwotiso soneso.
U nga mahisa ku txani ti to u wuyelwa ngu dibroxura diya
Dibroxura diya di na kuvhuna ti to u tsakela kugonda ngu ku kongoma ka dipswi da Txizimu, Bhiblia. Wona ti to u nga manisa ku txani mibhalo mu ka Bhiblia yako.
Nji txani mahungu a manene?
Lera ti to nji txani mahungu a manene aya matako ngu ka Txizimu, ni ti to ngu txani i di a txikuluveta, ni ku nji txani atxi u fanelako ku txi maha.
I mani Txizimu?
Ina Txizimu txi ni ditina ni ku ina txa khatala ngu ngathu?
Ina mahungu a manene mata ngu ka Txizimu ngu ditshuri?
Hi nga tsaniseka ngu nzila yihi ti to didungula di di ku ka Bhiblia i di tshuri?
I mani Jesu Kristu?
Ngu ku txani Jesu a di fite, nji txani mterulo, nji txani atxi a mahako konkuwa.
Ngu txihi txikongomelo txa Txizimu ngu mafu?
Bhiblia yi txhamusela ti to ngu ku txani Txizimu txi di vangile mafu ni ku ku xaniseka ku na guma ditshiku, ni ku mbimo yi yi tako yi ñote txani ka va va hanyako ha mafuni.
Ngu yihi themba yi yi ku ho ngu gu va kufa?
Ku maheka txani loko hi txi fa? Ina hi nga sikota kuwona ni kudhunda ava va nga fa?
Nji txani Mfumo wa Txizimu?
I mani awu I ku Mfumeli wa Mfumo wa Txizimu ni ku nji txani atxi Mfumo wu no txi hetisisa?
Ngu ku txani Txizimu txi txi tumelela wubihi ni ku xaniseka?
Dhiyabhulosi a khatisile ku txani, ni ku ngu ku txani Txizimu txi di mtumelete ti to e simama e va ho? Ina hi na hoka magwito ka ku xaniseka?
Ina mwaya wa wena wu nga si kotisa ku txani ku va ni litsako?
Jehovha, Txizimu txi txi nga tsaka, a lava timwaya ti ti nga tsaka. Mana sialakamyiso si si thumako sa mu ka Bhiblia sa vavamna, vavasikati, vaveleki ni vanana.
U nga wu zivisa ku txani wukhozeli wa ditshuri?
Ina wu ho wukhongeli wa wumwewo basi wa ditshuri? Alakanyisisa ngu sikombiso sa mtxhanu so tumbula wukhongeli wa ditshuri.
Matshina a milayo ya diBhibhele ma nga hi vhuna ngu nzila yihi?
Jesu a txhamusete ti to ngu ku txani hi txi lava mkongomiso, ni ku ngu yahi matshina mambidi a milayo ya Bhiblia aya i ku ya lisima ngutu.
U nga tshuketisa ku txani ka Txizimu?
Mana ti to ina Txizimu txa engisa mikombelo yotshe, ni ti to hi nga wu mahisa ku txani mkombelo, ni ku nji txani tximwane atxi hi nga txi mahako ti to hi tshuketa ka Txizimu
Ngu yahi mahungu a manene madingano ni wukhongeli?
Ina ku na hoka mbimo ayi vathu votshe va no tshangana ka wukhozeli wa wumwewo va txi khozela Txizimu txa tximwetxo txa ditshuri?
Ngu ku txani Txizimu txi di ni sengeletano?
Bhiblia yi hi gela ti to ngu ku txani ku di lulamisetwe Makristu a ditshuri ni ku ma lulamisetwe ngu nzila yihi.
Ngu ku txani u di fanete kusimama?
Wuzivi wako ngu Jehovha ni Dipswi dakwe wu nga va vhunisa ku txani vamwane? Ngu wuhi wuxaka ni Txizimu awu u nga tidilako ngu wona?


text:
XIHONDZO XO RINDZA (NKANDZIYISO WA VANDLHA) December 2016
Nkandziyiso lowu wu ni swihloko leswi dyondziwaka evandlheni ku sukela hi January 30 ku ya fikela hi February 26, 2017.
MHAKA YA VUTOMI
Ndzi Tikarhatela Ku Va “Swilo Hinkwaswo Eka Vanhu Hinkwavo”
Swiavelo leswi Denton Hopkinson a veke na swona loko a ha ri ntsongo swi n’wi pfunile leswaku a vona ndlela leyi Yehovha a rhandzaka vanhu hinkwavo ha yona.
Mi Ntshunxiwile Hikwalaho Ka Musa Lowu Nga Faneriwiki
U ta kuma mikateko hi ku kambisisa ndlela leyi Yehovha a hi ntshunxeke ha yona.
‘Loko U Anakanya Hi Swilo Swa Moya U Ta Kuma Vutomi Ni Ku Rhula’
Varhoma ndzima 8 yi ni xitsundzuxo lexi nga ku pfunaka leswaku u kuma mikateko leyi Yehovha a nga ta yi nyika vanhu hinkwavo.
Wa Tsundzuka Xana?
Xana u yi hlayile minkandziyiso leyi ya ha ku humaka ya Xihondzo xo Rindza? Vona swivutiso leswi u nga kotaka ku swi hlamula.
Lahlela Ku Vilela Hinkwako Eka Yehovha
Minkarhi yin’wana, malandza ya Xikwembu ma tshikileleka. Ku ni tindlela ta mune leti nga ku pfunaka leswaku u va ni “ku rhula ka Xikwembu.”
Yehovha U Hakela Lava N’wi Lavaka Hi Mbilu Hinkwayo
Xana ku tshemba leswaku Yehovha u ta hi hakela swi hi vuyerisa njhani? Xikwembu xi ma hakele njhani malandza ya xona ya le nkarhini lowu hundzeke naswona xi hi hakela njhani namuntlha?
Ku Va Ni Moya Wo Rhula Swi Kombisa Vutlhari
A swi olovi ku tikhoma loko u hlundzukisiwile, kambe Bibele yi khutaza Vakreste leswaku va va ni moya wo rhula. I yini lexi nga ku pfunaka leswaku u va ni mfanelo leyi?
Xikombo Xa Tinhlokomhaka Ta Xihondzo Xo Rindza Xa 2016
Nxaxamelo wa swihloko swa Xihondzo xo Rindza xa vanhu va le nsin’wini ni lexi tirhisiwaka evandlheni.


text:
Vatirhi Va Ku Tirhandzela Lava Akaka eTuxedo
Nkarhi a ku ri 6:45 nimixo eTuxedo le New York. A ri xe kahle ku nga ri na mapapa, va xinuna ni va xisati a va ri karhi va nghena eka muako wa swithezi swa mune lowu etlhelo ka wona ku nga ni tiva leritsongo leri a ri funengetiwe hi gamboko. Vatirhi lava, lava ambaleke swiambalo swo tirha va suka eka tihotela ta kwalaho, emakaya ya vona, van’wana ePatterson, Wallkill, Brooklyn ni le tindhawini tin’wana leti nga ekule hi tikhilomitara ta 80.
Vunyingi bya vatirhi volavo, va suka etindhawini ta le kule swinene ta le United States ni le matikweni man’wana. Va tinyiketele hi ku tirhandzela leswaku va ta tirha laha—van’wana ku ringana vhiki, van’wana mavhiki ya tsevu kasi van’wana ku tlula kwalaho. Va lo tihakelela riendzo ra vona naswona va tirha hi ku tirhandzela, a va holeriwi. Hambiswiritano, va tsaka ngopfu hi ku tirha laha.
Namuntlha ku ni vatirhi va ku tirhandzela va kwalomu ka 120 naswona nhlayo yoleyo yi ta andza eka tin’hweti leti taka. Loko va nghena laha ku dyeriwaka kona, va tshama va ri khume eka tafula ha rin’we naswona van’wana va tsakela ku nwa kofi va ri karhi va twa nun’hwelo lowu taka hi le khixini wa swinyamana swa nguluve. Hi awara ya nkombo nimixo, va hlalela eka tithelevhixini loko ku tlhuvutsiwa ndzimana ya Bibele. Endzhaku ka timete ta 15, vaphameri va namba va sungula ku tisa swakudya ematafuleni. Va tisa swinyamana swa nguluve, xinkwa, matandza ni mukapu wa oats. Swakudya i matutu vana va ntavasi.
Loko va heta ku dya ku pfariwa hi xikhongelo ivi va ya entirhweni. Vatirhi va bula va tsakile va ri karhi va ambala makarapa, manghilazi yo sirhelela mahlo, tivheste to tirha ta mivala yo vonaka ni mabandhi yo chela mathulusi.
Ntirho wa vona i ku cinca Khampani ya International Paper eTuxedo yi va ndhawu leyi va nga ta veka switirho leswi nga ta aka ntsindza wa misava hinkwayo wa Timbhoni ta Yehovha lowu nga ta va eWarwick, ku nga tikhilomitara ti nga ri tingani ku suka kwalaho. Emiakweni leyi a yi ri kona, ku endliwe makamara yo tshama eka wona, tihofisi, tindhawu to tirhela eka tona ni to veka nhundzu. Hi Ravumbirhi, March 12, 2013 huvo ya kwalaho yo pasisa tipulani ta miako yi pasise pulani ya ndhawu ya le Tuxedo.
Xana vatirhi va ku tirhandzela va amukeriwa njhani loko va fika laha va nga ta tshama kona? William la humaka eNew Jersey u ri: “Loko u fika, vanhu lava tirhaka endhawini yo amukela vaendzi va ku komba lomu u nga ta tshama kona ni tindhawu tin’wana ni matirhiselo ya makhiya. Hinkwavo va tsakela ku ku pfuna. Endzhaku ka swakudya swo fihlula, mulanguteri wa ntirho u ku hlamusela ntirho lowu u nga ta wu endla.”
Swi njhani ku tirha endhawini leyi? Yajaira ni nuna wakwe lava humaka ePuerto Rico, va pfuneta ku hoxa tifureme ni tibodo leti ku endliwaka ha tona makhumbi. U ri: “Hi vindzuka hi va-4:30 hi basisa laha hi tshamaka kona, hi nwa kofi ivi hi ya khandziya bazi leri va hi lunghiseleleke rona. Loko ri pela un’wana ni un’wana u va a karhele kambe a tsakile.”
Ndhawu ya Warwick yi rhendzeriwe hi misinya. Zach ni nsati wakwe Beth, lava humaka eMinnesota va pfuneta entirhweni wo aka eWarwick. Loko va vutisiwe leswaku ha yini va ri kwalaho, Beth u te: “A ku na nchumu wo antswa evuton’wini ku tlula ku tirhela Yehovha. Hi lava ku tirhisa vutshila lebyi hi nga na byona entirhweni wa yena.”


text:
Alfred Bitini Xuma
Alfred Bitini Xuma, loyi a tivekaka ngopfu hi maviti ya yena yosungula kunga AB Xuma (u tswariwe hi 8 Nyenyankulu 1893, Transkei - a lova hi 27 Sunguti 1962), a ari murhangeri na mulweri wa ntsuxeko naswona a thlela ava muprezidenti wa vandla ra ANC ku suka hi lembe ra 1940 ku ya eka 1949. A ari nandza wa ntlawa wa Alpha Phi Alpha wa le America.
Vutomi[Lulamisa | edit source]
Ndhzaka[Lulamisa | edit source]
Endhzaku ka ku lova kakwe, nhundzu ya tibuku ta yena yi nyikeriwe layiburari yale Orland East hi nsati wakwe Madie Hall Xuma. Layiburari hi yona yo sungula ku akiwa hi xikongomelo xova layiburari e Sowetho.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Luka 12:1-59
12 Enkarhini wolowo, loko ntshungu wu hlengeletana hi magidi yo tala swinene lerova wu kandziyana, a sungula hi ku byela vadyondzisiwa vakwe a ku: “Tivoneleni eka comela+ xa Vafarisi, ku nga vukanganyisi.+2 Kambe a ku na nchumu lexi tumbetiweke hi vukheta lexi nga ta ka xi nga hlavuteriwi, ni xihundla lexi nga ta ka xi nga tiviwi.+3 Hikwalaho swilo leswi mi swi vulaka emunyameni swi ta twakala eku vonakaleni, naswona leswi mi swi hlevetelaka emakamareni ya n’wina swi ta chumayeriwa ehenhla ka tindlu.+4 Ku tlula kwalaho ndzi ri eka n’wina, vanakulorhi,+ Mi nga va chavi lava dlayaka miri endzhaku ka sweswo va nga swi koti ku endla swo tlula sweswo.+5 Kambe ndzi ta mi komba loyi mi nga ta n’wi chava: Chavani loyi+ endzhaku ko dlaya a nga ni matimba yo hoxa eGehena.+ Ina, ndza mi byela, Yoloye n’wi chaveni.+6 Ntlhanu wa swindzingiri swi xavisiwa hi timali timbirhi ta nsimbi ta risima leritsongo, a hi swona ke? Kambe ku hava ni xin’we xa swona lexi rivalekaka emahlweni ka Xikwembu.+7 Kambe ni misisi+ ya tinhloko ta n’wina yi hlayiwile hinkwayo. Mi nga chavi; mi ni risima ro tlula swindzingiri+ swo tala.8 “Kutani, ndzi ri eka n’wina, Un’wana ni un’wana loyi a vulaka+ leswaku u ni vun’we na mina emahlweni ka vanhu, N’wana wa munhu na yena u ta vula leswaku u ni vun’we na yena emahlweni ka tintsumi ta Xikwembu.+9 Kambe loyi a ndzi alaka+ emahlweni ka vanhu u ta ariwa emahlweni ka tintsumi ta Xikwembu.+10 Naswona un’wana ni un’wana loyi a solaka N’wana wa munhu, u ta rivaleriwa; kambe loyi a sandzaka moya lowo kwetsima a nge rivaleriwi.+11 Kambe loko va mi yisa emahlweni ka tinhlengeletano ta tiko ni tindhuna ta mfumo ni valawuri, mi nga vileli hi ndlela leyi mi nga ta vulavula ha yona ni leswi mi nga ta tihlamulela ha swona kumbe leswi mi nga ta swi vula;+12 hikuva moya lowo kwetsima+ wu ta mi dyondzisa hi nkarhi wolowo swilo leswi mi faneleke ku swi vula.”+13 Kutani un’wana exikarhi ka ntshungu a ku eka yena: “Mudyondzisi, byela makwerhu leswaku a ndzi avela ndzhaka.”14 A ku eka yena: “Munhu ndziwena, i mani la nga ndzi veka ku va muavanyisi+ kumbe muaveri wa n’wina?”15 Kutani a ku eka vona: “Tshamani mi pfule mahlo ya n’wina naswona mi tivonela eka muxaka wun’wana ni wun’wana wa ku navela,+ hikuva hambiloko munhu a ri ni swo tala, vutomi byakwe a byi humi eka swilo leswi a nga na swona.”16 Kutani a va byela xifaniso, a ku: “Nsimu ya munhu un’wana la fuweke a yi veka ngopfu.17 Hikwalaho a sungula ku anakanya, a ku, ‘Xana ndzi ta endla yini, leswi ndzi nga ha riki na ndhawu yo hlengeletela ntshovelo wa mina?’18 Kutani a ku, ‘Ndzi ta endla leswi:+ Ndzi ta hirimuxa switlati swa mina, ndzi aka leswikulunyana, kutani ndzi ta hlengeletela eka swona ntshovelo wa mina hinkwawo ni swilo swa mina hinkwaswo leswinene;+19 kutani ndzi ta byela+ moya-xiviri wa mina ndzi ku: “Wena moya-xiviri, u ni swilo swo tala leswinene leswi hlayisiweke malembe yo tala; humula, u dya, u nwa, u tiphina.”’+20 Kambe Xikwembu xi ku eka yena, ‘Wena loyi a nga anakanyiki, vusiku byolebyi va lava moya-xiviri wa wena eka wena.+ Kutani, i mani loyi a nga ta kuma swilo leswi u swi hlayiseke?’+21 Swi tano hi munhu loyi a tihlengeletelaka xuma kambe a nga fuwanga eka Xikwembu.”+22 Kutani a ku eka vadyondzisiwa vakwe: “Hikwalaho ndzi ri eka n’wina, Tshikani ku vilela hi mimoya-xiviri ya n’wina leswaku mi ta dya yini kumbe ku vilela hi mimiri ya n’wina leswaku mi ta ambala yini.+23 Hikuva moya-xiviri i wa risima lerikulu ku tlula swakudya ni miri wu tlula swiambalo.24 Xiyisisani mawukuwuku+ leswaku a ma byali mbewu kumbe ku tshovela, naswona a ma na dulu kumbe xitlati, kambe Xikwembu xa ma wundla. Xana n’wina a mi va risima ngopfu ku tlula tinyenyana?+25 Xana i mani eka n’wina loyi hi ku vilela a nga engetelaka xisungunu xin’we empin’weni wa vutomi byakwe?+26 Hikokwalaho, loko mi nga swi koti ku endla xilo lexitsongo, ha yini mi vilela+ hi swilo leswi seleke?27 Xiyisisani ndlela leyi makhon’wa ma kulaka+ ha yona; a ma tirhi hi matimba kumbe ku swula; kambe ndza mi byela, Hambi ku ri Solomoni eku vangameni kakwe hinkwako a nga ambalanga ku fana ni rin’wana ra wona.+28 Kutani, loko Xikwembu xi ambexa ximila xa nhova lexi vaka kona namuntlha kutani mundzuku xi cukumetiwa exitikweni, kunene xi ta mi ambexa hilaha ku tlurisaka, n’wina lava nga ni ripfumelo leritsongo!+29 Tshikani ku lava leswi mi nga swi dyaka ni leswi mi nga swi nwaka, naswona tshikani ku tshama mi vilela;+30 hikuva leswi hinkwaswo i swilo leswi matiko ya misava ma swi lavisisaka hi mapfundza, kambe Tata wa n’wina wa swi tiva leswaku ma swi lava swilo leswi.+31 Nilokoswiritano, hambetani mi lava mfumo wa yena, kutani swilo leswi mi ta engeteleriwa swona.+32 “Mi nga chavi,+ ntlhambinyana,+ hikuva Tata wa n’wina u tsakele ku mi nyika mfumo.+33 Xavisani+ swilo leswi nga swa n’wina naswona mi nyika tinyiko ta tintswalo.+ Tiendleleni swipachi leswi nga hlakariki, xuma lexi nga dzudzekiki ematilweni,+ laha khamba ri nga tshineliki ni laha nsumba yi nga dyiki kona.34 Hikuva laha xuma xa n’wina xi nga kona, hi kona laha timbilu ta n’wina ti nga ta va kona na tona.+35 “Masenge+ ya n’wina a ma khamiwe ni timboni+ ta n’wina a ti pfurhe,36 n’wina kotisani vanhu lava rindzeleke n’wini+ wa vona loko a vuya enkhubyeni wa vukati,+ leswaku loko a fika a gongondza+ va n’wi pfulela xikan’we-kan’we.37 Ma tsaka mahlonga lawa loko n’wini a fika a ma kumaka ma rindzile!+ Ndzi tiyisile ndzi ri eka n’wina, U ta tikhama+ a ma vurhamisa etafuleni kutani a fika a ma tirhela.+38 Naswona loko a fika hi ku rindza ka vumbirhi, hambi ku ri ka vunharhu, ivi a ma kumisa xisweswo, ma tsaka!+39 Kambe tivani leswaku loko n’wini wa yindlu a a tiva nkarhi lowu khamba a ri ta fika ha wona, a a ta tshama a rindzile, a a nga ta tshika yindlu yakwe yi ngheneriwa.+40 Na n’wina, tshamani mi lunghekile, hikuva N’wana wa munhu u ta hi nkarhi lowu mi nga ehleketiki leswaku wu nga va wona.”+41 Kutani Petro a ku: “Hosi, xana u byela hina xifaniso lexi kumbe u byela ni hinkwavo?”42 Kutani Hosi yi ku: “Kahle-kahle i mani mulanguteri wo tshembeka,+ lowo tlhariha,+ loyi n’wini wakwe a nga ta n’wi veka ehenhla ka ntlawa wakwe wa valanguteri leswaku a hambeta a wu nyika mpimo wa wona wa mphakelo wa swakudya hi nkarhi lowu faneleke?+43 Ra tsaka hlonga rolero, loko n’wini wa rona a fika a ri kuma ri endla tano!+44 Ndzi mi byela ntiyiso, U ta ri veka leswaku ri langutela swilo swa yena hinkwaswo.+45 Kambe loko hlonga rolero ro tshuka ri ku embilwini ya rona, ‘N’wini wa mina wa hlwela ku vuya,’+ kutani ri sungula ku ba malandza ya xinuna ni malandza ya xisati, ri dya, ri nwa ni ku dakwa,+46 n’wini wa hlonga rolero u ta ta hi siku leri ri nga ri langutelangiki ni hi nkarhi lowu ri nga wu tiviki,+ naswona u ta ri xupula hi ndlela leyi vavaka swinene kutani a ri hlanganisa ni lava nga tshembekiki.+47 Kutani hlonga rolero leri twisiseke ku rhandza ka n’wini wa rona kambe ri nga lunghekangiki kumbe ku endla hi ku landza ku rhandza ka yena ri ta biwa hi minkhavi yo tala.+48 Kambe leri nga twisisangiki+ kutani ri endla swilo leswi lulameriwaka hi minkhavi ri ta biwa hi minkhavi yi nga ri yingani. Hakunene, un’wana ni un’wana loyi a nyikiweke swo tala, ku ta laviwa+ swo tala eka yena; naswona loyi vanhu va n’wi vekaka leswaku a langutela swo tala, va ta lava swo tala ku tlula leswi tolovelekeke eka yena.+49 “Ndzi tele ku ta lumeka ndzilo+ emisaveni, naswona i yini swin’wana leswi ndzi nga swi navelaka loko se wu lumekiwile?50 Hakunene, ku ni nkhuvulo lowu ndzi faneleke ku khuvuriwa ha wona, naswona ndza karhateka swinene loko wu nga si endleka!+51 Xana mi anakanya leswaku ndzi tise ku rhula emisaveni? Hakunene ndza mi byela, a swi tano, kambe ku ri na sweswo ndzi tise ku avana.+52 Hikuva ku sukela sweswi ku ta va na ntlhanu lava avaneke endlwini yin’we, vanharhu eka vambirhi na vambirhi eka vanharhu.+53 Va ta avana, tatana ni n’wana wa jaha, n’wana wa jaha ni tatana, manana ni n’wana wa nhwanyana, n’wana wa nhwanyana ni mana wakwe, n’wingi ni nhlomi ya yena, nhlomi ni n’wingi wa yona.”+54 Kutani a ya emahlweni a byela ni mintshungu: “Loko mi vona papa ri humelela etindhawini ta le vupela-dyambu, xikan’we-kan’we mi ri, ‘Xidzedze xa ta,’ kutani swi va hi ndlela yoleyo.+55 Loko mi vona leswaku mheho ya le dzongeni ya hunga, mi ri, ‘Ku ta va ni ku hisa,’ kutani ku va kona.56 Vakanganyisi, mi tiva ndlela yo kambisisa ku languteka ka misava ni xibakabaka, kambe swi endlekisa ku yini leswaku mi nga yi tivi ndlela yo kambisisa nkarhi lowu?+57 Ha yini mi nga tiavanyiseli ni leswi lulameke?+58 Hi xikombiso, loko u famba ni loyi a nga xirha xa wena hi tlhelo ra nawu mi ya eka mufumi, ringeta hi matimba loko ma ha ri endleleni, leswaku u herisa ku kanetana ka wena na yena, leswaku a nga tshuki a ku hudulela emahlweni ka muavanyisi, muavanyisi a ku nyiketa endhuneni ya huvo, kutani ndhuna ya huvo yi ku hoxa ekhotsweni.+59 Ndza ku byela, Hakunene u nga ka u nga humi u nga si hakela mali ya nsimbi leyitsongo yo hetelela ya risima leritsongo swinene.”+


text:
Swingheniso Leswi Hi Nga Swi Tirhisaka
XALAMUKA!
Xivutiso: Xana Bibele yi huma eka Xikwembu? Kumbe i buku leyi tameleke mianakanyo ya vanhu?
Tsalwa: 2Tm 3:16
Nkandziyiso lowu fambisiwaka: Nkandziyiso lowu wa Xalamuka! wu vulavula hi vumbhoni byinharhu bya leswaku Bibele yi huma eka Xikwembu.
DYONDZISA NTIYISO
Xivutiso: Hi fanele hi yi teka njhani nyiko ya vutomi?
Tsalwa: Nhl 4:11
Ntiyiso: Hi teka vutomi byi ri bya nkoka tanihi leswi ku nga nyiko leyi humaka eka Xikwembu. Hi ni ripfalo naswona a hi nge pfuki hi dlaye munhu un’wana hi vomu. Hi teka vutomi ku ri nyiko ya nkoka.
I YINI LEXI NGA ENDLAKA LESWAKU HI VA NI NTSAKO ENDYANGWINI?
Xivutiso: Xiya xivutiso lexi nga eka tluka ro sungula ra xiphephana lexi swin’we ni tinhlamulo ta kona. U anakanya yini?
Tsalwa: Lk 11:28
Nkandziyiso lowu fambisiwaka: Xiphephana lexi xi hlamusela leswi sweswo swi nga vulaka swona eka ndyangu wa wena ni xivangelo lexi endlaka hi tshemba leswi Bibele yi swi vulaka.
TSALA XINGHENISO XA WENA
Xivutiso:
Tsalwa:
Nkandziyiso lowu fambisiwaka:


text:
July 25-31
TIPISALEMA 79–86
Risimu 138 Ni Xikhongelo
Marito Yo Pfula (u nga hundzi timinete tinharhu)
LESWI HI SWI DYONDZAKA EBIBELENI
“I Mani Munhu Wa Nkoka Ngopfu eVuton’wini Bya Wena?”: (10 min.)
Ps 83:1-5
—Nchumu wa nkoka swinene eka hina i vito ra Yehovha ni vuhosi byakwe (w08 10/15 13 ¶7-8)
Ps 83:16
—Ku tiyimisela ni ku tiyisela ka hina swi dzunisa Yehovha (w08 10/15 15 ¶16)
Ps 83:17, 18
—Yehovha i Munhu wa nkoka swinene evuakweni hinkwabyo (w11 5/15 16 ¶1-2; w08 10/15 15-16 ¶17-18)
-
Endla Ndzavisiso: (8 min.)
Ps 79:9
—Xana ndzimana leyi yi hi dyondzisa yini hi swikhongelo swa hina? (w06 7/15 12 ¶5)
Ps 86:5
—Xana Yehovha “u lunghekele ku rivalela” hi ndlela yihi? (w06 7/15 12 ¶9)
Ku hlaya ka Bibele ka vhiki leri ku ndzi dyondzisa yini hi Yehovha?
Hi tihi tinhla leti ndzi ti kumeke eka ku hlaya ka Bibele ka vhiki leri leti ndzi nga ti tirhisaka ensin’wini?
-
Ku Hlaya Ka Bibele: (u nga hundzi timinete ta mune) Ps 85:8–86:17
NDZETELO WA NTIRHO WO CHUMAYELA
Riendzo Ro Sungula: (u nga hundzi timinete timbirhi) fg dyondzo 7 ¶1
Riendzo Ro Vuyela: (u nga hundzi timinete ta mune) fg dyondzo 7 ¶3
Dyondzo Ya Bibele: (u nga hundzi timinete ta tsevu) fg dyondzo 7 ¶7-8
MAHANYELO YA VAKRESTE
Risimu 111
Xana Xikwembu Xi Ni Vito?: (15 min.) Sungula hi ku tlanga vhidiyo leyi nge Xana Xikwembu Xi Ni Vito? eka jw.org/ts. (Nghena eka nhlokomhaka leyi nge MINKANDZIYISO > TIBUKU NI TIBROXARA. Lava broxara leyi nge Mahungu Lamanene. Vhidiyo leyi yi kumeka eka dyondzo leyi nga ni nhlokomhaka leyi nge “Xikwembu I Mani?”) Kutani vutisa swivutiso leswi landzelaka: Xana vhidiyo leyi yi nga tirhisiwa njhani loko hi chumayela hi xitshuketa, etindhawini ta mani na mani ni hi yindlu ni yindlu? Hi yihi mintokoto leyinene leyi mi veke na yona loko mi tirhisa vhidiyo leyi?
Dyondzo Ya Bibele Ya Vandlha: (30 min.) ia ndz. 20 ¶14-26 ni mpfuxeto eka tl. 179
Gimeta Hi Ku Vutisa Xivutiso Xa Mpfuxeto Xa Vhiki Leri U Tlhela U Vutisa Ni Lexi Nga Ta Kambisisiwa Vhiki Leri Landzelaka (3 min.)
Risimu 143 Ni Xikhongelo
Xitsundzuxo: Hi kombela mi tlanga risimu leri kan’we, kutani endzhaku ka sweswo vandlha ri fanele ri yimbelela risimu leri lerintshwa.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Amosi 8:1-14
8 Yehovha, Hosi leyi Lawulaka u ndzi kombile, kutani waswivo, a ku ri ni xirhundzu xa mihandzu ya ximumu.+2 Kutani a ku: “Xana u vona yini,+ Amosi?” Hiloko ndzi ku: “Xirhundzu xa mihandzu ya ximumu.”+ Yehovha a ya emahlweni a ku eka mina: “Makumu ma fikile eka vanhu va mina ku nga Israyele.+ A ndzi nge he tlheli ndzi va khomela.+3 ‘Tinsimu ta tempele ti ta va ku kolola esikwini rero,’+ ku vula Yehovha, Hosi leyi Lawulaka. ‘Ku ta va ni mintsumbu yo tala.+ Kunene munhu u ta yi cukumetela endhawini yin’wana ni yin’wana—ku ku whii!’4 “Yingisani leswi, n’wina lava va kavatlulaka xisiwana,+ ni ku herisa lavo rhula va misava,+5 mi ku, ‘Xana swi ta teka nkarhi wo fikela kwihi n’weti wu nga si thwasa+ kutani hi xavisa koroni?+ Ni savata,+ kutani hi xavisa mavele; leswaku hi endla mpimo wa efa wu va wutsongo+ ni ku kurisa xikele ni ku endla swikalo swa vuxisi swi va swa mavunwa;+6 leswaku hi xavisa vanhu va xiyimo xa le hansi hi silivhere ni xisiwana hi ntsengo wa maphaxani mambirhi, nileswaku hi xavisa masalela ya mavele?’+7 “Yehovha u hlambanyile hi Ku Tlakuka ka Yakobe+ a ku, ‘Mintirho ya vona hinkwayo a ndzi nge yi rivali.+8 Xana misava a yi nge tsekatseki hikwalaho ka leswi,+ kutani muaki un’wana ni un’wana wa yona u fanele a rila;+ kunene hinkwayo ka yona yi tlakuka ku fana na Nayili, yi yisiwa hala ni hala ni ku mbombomela ku fana na Nayili wa Egipta?’+9 “‘Kutani esikwini rero,’ ku vula Yehovha, Hosi leyi Lawulaka, ‘ndzi ta endla dyambu ri pela ninhlikanhi,+ naswona ndzi ta vanga munyama etikweni, esikwini leri vangamaka.10 Minkhuvo ya n’wina ndzi ta yi hundzula yi va ku rila,+ tinsimu ta n’wina hinkwato ti ta va risimu ra xirilo, ehenhla ka masenge hinkwawo ndzi ta veka nguvu yo khwaxa kutani ehenhla ka nhloko yin’wana ni yin’wana ku ta va ni mpandla;+ ndzi ta endla xiyimo xi fana ni ku rilela n’wana la nga swakwe,+ makumu ya kona ma ta va siku ra mbitsi.’11 “‘Waswivo! Masiku ma ta,’ ku vula Yehovha, Hosi leyi Lawulaka, ‘kutani ndzi ta rhumela ndlala etikweni, ndlala, ku nga ri ya xinkwa, ni torha, ku nga ri ra mati, kambe ra ku twa marito ya Yehovha.+12 Kunene va ta tshetsheleka ku suka elwandle ku ya fika elwandle, ku suka en’walungwini ku ya evuhuma-dyambu. Va ta famba-famba va ri karhi va lava rito ra Yehovha, kambe a va nge ri kumi.+13 Esikwini rero vanhwana vo saseka ni majaha va ta titivala hikwalaho ka torha;+14 lava va hlambanyaka hi nandzu wa Samariya,+ lava va vulaka va ku: “Loko ntsena xikwembu xa wena xa ha hanya, Wena Dani,”+ naswona, “Loko ntsena ndlela ya Bera-xeba+ ya ha hanya!” Kunene va ta wa, a va nge he pfuki.’”+


text:
XIHONDZO XO RINDZA June 2013 | Xana Misava Leyi Nga Riki Na Xihlawuhlawu Yi Ta Fika Rini?
I Xikwembu ntsena lexi nga xi herisaka hi ku helela xihlawuhlawu. Xana xi ta swi endla njhani leswi naswona rini?
NHLOKOMHAKA YA XIFUNENGETO
Xihlawuhlawu—I Xiphiqo Lexi Nga Kona eMisaveni Hinkwayo
I yini xihlawuhlawu? Ha yini xi tolovelekile emisaveni hinkwayo?
NHLOKOMHAKA YA XIFUNENGETO
Xana Misava Leyi Nga Riki Na Xihlawuhlawu Yi Ta Fika Rini?
Mintokoto leyi kombisaka ndlela leyi Bibele yi va pfunaka ha yona vanhu ku tshika xihlawuhlawu. Hi rini laha xi nga ta heriseriwa makumu?
DRAW CLOSE TO GOD
Yehovha ‘A Nga Yi Hi Nghohe’
Xikwembu xi yingisa swikhongelo swa vagandzeri va xona ku nga khathariseki rixaka, tiko kumbe xiyimo xa vona xa timali. Hi swi tiva njhani sweswo?
Bibele Leyi A Yi Nga Tiveki Ku Ringana Malembe-xidzana
Dyondza ndlela leyi vuhundzuluxeri bya khale bya Bibele ya ririmi ra Xigeorgia byi tshuburiweke ha yona.
Xana Hi Fanele Hi Khongela Vakwetsimi?
Langutelo ra Matsalwa hi ku khongela eka vakwetsimi ri katsa nhlamulo ya xivutiso lexi nge: Xana u fanele u chava ku tshinelela Xikwembu?
TEACH YOUR CHILDREN
Xana Hi Nga Dyondza Yini Eka Xigevenga?
Loko Yesu a ri ekusuhi ni ku fa, u tshembise xigevenga lexi a xi ri eku feni etlhelo kakwe vutomi eParadeyisini. Xana Yesu a a vula yini naswona Paradeyisi yoleyo yi ta va yi ri njhani?
Tinhlamulo Ta Swivutiso Swa Bibele
Ku nga khathariseki matshalatshala ya vanhu vo tala, vanhu a va swi koti ku tisa ku rhula emisaveni. Kuma xivangelo xa kona.
Swin'wana Leswi Nga Kona Eka Website Leyi
Xana Timbhoni Ta Yehovha Ta Byi Xixima Vukhongeri Byin’wana?
Vona ndlela leyi ku xixima ku va hambanisaka ha yona Vakreste va ntiyiso ni van’wana.


text:
GIHEVBULO 24
Ha gu dzi mana kharini dzitsapawu nya gu gimbidzise khidzo thumo wathu wa mafuni gwatshavbo?
Hengeledzano yathu yi ngu dusa yi bwe yi kabaniseya mazana nya dzimiliyoni nya dziBhibhiliya ni dzimbe dzilivru mwaga ni mwaga nya mba lomba dzitsapawu. Hi ngu vbaha hi bwe hi sayisa dziSalawu nya Mufumo ni dzixikiritori nya matamo. Hi ngu sayisa magumi nya mazana nya sithumi sa Bheteli ni vamisiyonaryo, hi bwe hi phasa vathu va dugedwego khu mhango. Khu satshavbo soso, adzina u ngu dzi wudzisa gu khuwe, ‘Va gu dzi mana kharini dzitsapawu nya gu gire satshavbo soso?’
Kha hi hengiseyi gipandre nya wugumi, ne kha hi gurumedzi miningelo. Ambari olu gu vbwetegago dzitsapawu nya dzingi gasi gu gimbidzisa thumo wathu nya gutshumayele, ethu kha hi hengiseyi dzitsapawu. Gu ngu vbindra lizana myaga wughandli nya wuvili nya revhista A Murinzeli na wu ganede gu khuwo hi ngu khodwa gu khethu ha gu phaswa khu Jehovha thumoni wathu nigu khu kotani nya isoso “gima kha hi na nga lomba gu phaswa khu dzitsapawu dza vathu.” Kha nga edzi si nga ganedwa, ethu gima hi si gu lombi dzitsapawu! — Matewu 10:8.
Thumo wathu wa gu phasedzedwa khu miningelo nya gudzine. Vathu nya vangi va ngu tsakeya thumo wathu nya gu hevbudze Bhibhiliya va bwe va gira miningelo nya gu wu phasedzeye. Dzifakazi dzabune dzi ngu ningeya khu gutsaka tepo yadzo, tshivba, dzitsapawu, ni dzimbe dzithomba gasi dzi gira gugola ga Nungungulu mafuni gwatshavbo. (1 Dzikoronika 29:9) Dzisalawuni nya Mufumo ni omu gu giredwago mitshangano nya sipandre ni eyi nya mighanga gu na ni dzikaxa nya miningelo omu ava va dzinago gu gira miningelo va kodzago gu yi theya umo. Vambe va ngu kodza gu gira miningelo khu gu thumisa pajina yathu nya internet, jw.org. Gipandre nya gikhongolo nya dzitsapawu hi dzi hakhago gya guta khu mandzani nya vathu nya sisiwana, va fanago ngudzu ni noni yile yi nga zundzwa khu Jesu khu gu theya sikinyetana sivili kwamani nya tempeli. (Luka 21:1-4) Khu kharato, ni wevbi a dzinago a ngu kodza gu ‘vega gilogyo khu phuvbo’ gasi a ningeya “khu gu dzina nya monyo waye.” — 1 Vakorinto 16:2; 2 Vakorinto 9:7.
Hi ngu khodwa gu khethu Jehovha a na simama gu kutsa myonyo ya ava va vbwetago gu mu zundza khu dzithomba dzawe khu gu phasedzeya thumo nya Mufumo gasi gugola gwaye gu girwa. — Mavingu 3:9.
Ginani gi hambanisago hengeledzano yathu ni mambe mafumbo nya wukhongeli?
Ya gu thumiswa kharini miningelo nya gudzine?


text:
Nkatsakanyo Wa Tiko Ra Armenia
Timbhoni ta Yehovha ti gandzela ti ntshunxekile eTikweni ra Armenia naswona ti endla ntirho wa tona wa vukhongeri handle ko kavanyetiwa. Ti kume ntshunxeko hi October 2004.
Ku fika hi October 2013, xiphiqo lexikulu lexi Timbhoni ti langutaneke na xona eArmenia a ku ri ku va ti nga pfumeleriwi ku endla ntirho lowu nga fambisaniki ni vusocha, tanihi leswi Armenia a ri nyike masocha vutihlamuleri byo letela vanhu vusocha ni ku xupula lava alaka ku ya evusocheni. Ku sukela hi 1993, majaha yo tala ya Timbhoni ta Yehovha lama aleke ku ya evusocheni hileswi ripfalo ra wona ri nga ma pfumeleriki, ma gweviwe ku tshama ekhotsweni nkarhi wo leha ni ku tiyisela swiyimo swo tika. Eku heteleleni, hi June 8, 2013, Armenia ri endle Nawu wo Pfumelela Vanhu ku Endla Ntirho lowu nga Fambisaniki ni Vusocha leswaku wu pfumelelana ni milawu ya le Yuropa. Hi October 23, 2013, Huvo ya Tiko ra Armenia yi pasise xikombelo ro sungula xa Timbhoni ta Yehovha ta 51 xo endla ntirho lowu nga fambisaniki ni vusocha. Endlelo leri ri humelerile, hikuva a ri ti pfumelela ku tirhela tiko ra tona hi ripfalo lerinene.
Hambileswi endlelo leri ri fambaka kahle, Timbhoni ta Yehovha ti kombiwa xihlawuhlawu. Timasipala tin’wana ti tsona Timbhoni mpfumelelo wo aka miako yo gandzela eka yona, ti hakerisiwa swibalo swa le henhla eka minkandziyiso ya tona ya vukhongeri naswona ku haxiwa mavunwa ya rihlaza hi tona eka swihaxamahungu. Timbhoni ta Yehovha ti ye ti ya lava mpfuno ehubyeni ya rikwavo ni le ka huvo ya matiko.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Pisalema 9:1-20
Mufambisi wa Mutilabeni. Miloti ya Davhida.א [ʼAʹleph]9 Oho Yehovha, ndzi ta ku dzunisa hi mbilu ya mina hinkwayo;+Ndzi ta vula mintirho+ ya wena hinkwayo yo hlamarisa.2 Ndzi ta tsaka ni ku khana eka wena,+Ndzi ta yimbelelela vito ra wena miloti, Wena La nge Henhlahenhla.+ב [Behth]3 Loko valala va mina va tlhela,+Va ta khunguvanyeka kutani va lova emahlweni ka wena.+4 Hikuva u humese vuavanyisi bya mina ni mhaka ya mina;+U tshame exiluvelweni u avanyisa hi ku lulama.+ג [Giʹmel]5 U tshinye matiko,+ u lovise lowo homboloka.+Vito ra vona u ri herisele makumu, hi masiku ni masiku.+6 Wena nala, ku onhetela ka wena ku helele makumu,+Ni miti leyi u yi simuleke.+A ku nge he vulavuriwi ha yona.+ה [Heʼ]7 Loko ku ri Yehovha, u ta tshama hilaha ku nga riki na makumu,+A simeka xiluvelo xakwe xa vuavanyisi xi tiya.+8 Yena u ta ri avanyisa hi ku lulama+ tiko leri noneke;U ta tengisa vanhu va matiko hi vuavanyisi byo lulama.+ו [Waw]9 Yehovha u ta va xisirhelelo lexi tlakukeke eka un’wana ni un’wana la pfotlosiweke,+Xisirhelelo lexi tlakukeke hi minkarhi ya maxangu.+10 Naswona lava tivaka vito ra wena va ta ku tshemba,+Hikuva a wu nge va tshiki lava ku lavaka hakunene, Wena Yehovha.+ז [Zaʹyin]11 N’wina vanhu, yimbelelelani Yehovha miloti, yena la tshamaka eSiyoni;+Byelani vanhu swiendlo+ swakwe.12 Hikuva loko a lava ku halata ngati,+ kunene u ta va tsundzuka vona volavo;+Kunene a nge ku rivali ku rila ka lava xanisekaka.+ח [Chehth]13 Oho Yehovha, ndzi kombe tintswalo; vona ku xaniseka ka mina hikwalaho ka lava va ndzi vengaka,+Wena la ndzi tlakusaka ehenhla ka tinyangwa ta rifu,+14 Leswaku ndzi ta vula swiendlo swa wena hinkwaswo leswi vongekaka+Etinyangweni+ ta nhwanyana wa Siyoni,+Leswaku ndzi ta tsaka eku ponisiweni+ ka wena.ט [Tehth]15 Matiko ma hojomele emugodini lowu ma wu endleke;+Nenge wa wona wu khomekile+ eka rikoka+ leri ma ri fihleke.16 Yehovha u tiviwa hi vuavanyisi lebyi a byi humeseke.+Munhu lowo homboloka u yengiwe+ hi ntirho wa mavoko ya yena.Hagayoni. Seʹlah.י [Yohdh]17 Vanhu vo homboloka+ va ta tlhelela eSheol,+Ni matiko hinkwawo lama rivalaka Xikwembu.+18 Hikuva xisiwana a xi nge rivariwi+ nkarhi hinkwawo,Hambi ku ri ntshembo wa lavo rhula a wu nge heli.+כ [Kaph]19 Oho Yehovha, Humelela! Munhu wa nyama a nga tshuki a vonaka a ri ni ntamu+ lowu tlulaka wa wena.Matiko a ma avanyisiwe emahlweni ka xikandza xa wena.+20 Nghenisa ku chava eka wona, Wena Yehovha,+Leswaku matiko ma ta swi tiva leswaku i vanhu va nyama+ ntsena. Seʹlah.